text:
Krismas leh Kumthar Chibai
ni 19.12.2013 (ningani)
BAWRHSAP IN KHAPNA THUPEK CHHUAH :
Champhia District Deputy Commissioner leh District Magistrate Pu Lalthangpuia Sailo chuan krismas vuakveta mipuite him zawkna turin thupek a chhuah.
Champhai DC leh District Magistrate Pu Lalthangpuia Sailo chuan, Cr. PC Section 144 in thuneihna a pek angin thupek a chhuah a, Champhai District huamchhunga mipui nunau him zawk nan kawngpui kama in sakna bungrua leh mipui vantlang kal velna dipdala thil dah hnawk reng reng khap tlat a ni a, he thupek hian chhuah a nih atanga thla hnih chhung a huam tur thu tarlan a ni a, hei bakah hian, December ni 19,20 leh ni 21 ah te hian Rahsi Veng bazar atanga DK Traffic Point inkarah zing dar 6 atanga tlai dar 5 inkarah motor dah a khap tlat bawk a, he thupek bawhchhia chu IPC Sec 188 hmanga hrem theih an nih tur thu pawh tarlan a ni bawk. Hei bakah ah hian Krismas leh kumthar hlim taka kan hman tlan theihnan leh mipui leh nunau him nan leh thlamuang taka hun an hman theihna turin silai lem, a mu kahchhuah theih chi reng reng zawrh leh hman a khap tlat a, he thupek hian thla hnih chhung a huam thu pawh tarlangin he thupek bawhchhiate chu IPC Section 188 hmanga hrem theih an nih thu pawh thuchhuah ah chuan tarlan a ni bawk. Hei bakah hian December thla tir khan vawk natna ram chhung leh ram pawna a len avangin thupek a lo chhuah tawh bawk a, vawk talh tur reng rengin mahni veng chhung VC te hriatpuina a talh tur tih te, vawk thi reng reng vengchhung VC te hriatpuina a phum tur tih te, ram dang, Bangladesh leh Myanmar atangin tumahin vawk leh vawksa atanga siam thil siam, natna hri thlen thei tur chi reng reng Champhai district huamchhungah an la lut tur a nilo tih te thupek ah chuan tarlan a ni bawk a, he thupek hian chhuah a nih atanga thla hnih chhung a huam tur thu pawh tarlan a ni bawk
TANPUINA PE :
Nimin khan Champhai Cable Network CCN chuan Home hrang hrang leh Damdawi inahte Krismas thilpek a pe CCN chuan, Champhai District Hospital, DM Hospital, Med Aim Adventist Hospital, Immanuel After Care Centre, District Jail leh Genesaret Gospel Home ah te nimin khan Krismas hlim taka an hman theihna turin thilpek a hlan a, CCN palai chuan a hmunah kalin a hlan a, hemi hma hian Metakhen Centre leh TNT ah te krismas thilpek hi a lo pe tawh bawk a ni.
PHULLEM PHAH PIPE PHUM DAWN :
Chhangphut Field a phullem phah tura hmalak mek ah tunkar hian tuipaihna tur Pipe phum hman beisei a ni Kan palai zawhna chhangin J.E Pu Hriata chuan, tunkar chhung hian Pipe phum dan rawn enfiahtu tur pawh Guwahati atang a rawn thlen an beisei thu asawi a, a rawn thlen hunah phum nghal mai theih tura an lo inpeih tawh thu a sawi. Chhangphut Field ah hian tui paihna tur pipe 252 phum tur a nia, hemi atan hian a phumna tur pawh laih fel tawh a ni bawk. Hei bakah hian a phah tur Grass pawhin Kolkatta a rawn thlen tawh thu a sawi a, kum thar chawlhkar hmasa berah chuan Champhai a rawn thlen tawh a rin thu JE Chuan a sawi bawk a ni
TUIALHTHEI DINHMUN :
MIZOFED : (6:00 AM - 7:00 PM)
Petrol : Free Sale (Rs. 70.06)
Diesel : Free Sale (Rs. 53.09)
RD PUMP : (6:00 AM - 5:00 PM)
Petrol : Free Sale (Rs. 79.21)
Diesel : Nil (Rs. 57.65)
ni 18.12.2013 (nilaini)
BANK HRANG HRANG IN HMUKHAWM :
Nimin chawhma dar 11 khan DC Office Chamber ah DC kaihhruaina in DCC/DLRC & DLSC September Quarter neih a ni
He hunah hian July thla atanga September thla chhunga Champhai District Bank hrang hrangten hmlakna leh hmasawnna an neihte report ngaihthlaka sawiho a ni a, he meeting ah hian quarter hmasa aia hma an sawn leh sawnloh te khaikhin a ni a, CD Ratio ah quarter hmasa aiin an tlahniam tih an sawi a, tanlak a ngaih thu an sawi bawk a ni. Champhai DC chuan tun aia mi harsa zawkten awlsam lehzuala loan an lak ve theihna tur ngaihtuah theuh turin bank hotute chu a ngen a, mi hausa leh thiltitheite chauhin loan an lak chuan kan district chhunga miretheite chawikan lamah harsatna kan tawk dawn a ni a ti. KCC bikah Bank hotute chu central lam atangin kuthnathawktute hnenah KCC loan pe vek tura tih anih avangin thlei bik neilova KCC loan an pek vek thu an sawi a, thingtlang lama loneimite chu KCC loan pek vek tura tih an ni a, bank lam pawhin harsatna awmlova KCC loan pe vek tura beisei an ni, Champhai District huamchhung a bank thenkhat, KCC loan la pechhuak velo an la awm bawk a, a rang lama pechhuak ve turin meeting chuan a hriattir a, bank hi mipui tana rawngbawlna anih avangin kuthnathawktute pawh kan ngaipawimawh hle tur a ni tiin meeting chuan an sawi bawk a ni.
Financial Inclusion chungchangah bank hrang hrang atangin report ngaihthlak a ni a, Champhai khua a chhungkua zawng zawngin bank account nei vek tura tih an nih avangin Financial inclusion hi kalpui a ni a, chhungkaw tam zawk chuan Bank A/c an nei tawh a, a bikin Mizoram Rural bank ah account hawng tam berin hei hi a chhan nia lang chu NLUP Scheme kalpui anih avang ni a an hriat thu an sawi. Meeting chuan security chungchang pawh thlirhovin, Champhai Police te pawhin hna an thawh that thu an sawi a, night patroling te neiin bank hrang hrangah surprise checking an neih thin bakah, security alarm leh cctv te pawh dah vek a ni a, champhai bank hrang hrangah security pawh a tha thawkhat hle nia an ngaih thu an sawi bawk.
He meeting ah hian Convener, Chief Manager State bank of india, Lead Bank Office, bank hrang hrang manager, AMFU leh Govt. Dept hotute an tel thei a ni
AIDS PREVENTION & CONTRIL COMT. NEI :
Nimin chawhnu dar 2 khan Champhai DC Conference hall ah Champhai DC kaihhruaina in Champhai Dist AIDS Prevention & Control Commt neih a ni
He meeting Pu Lalthangpuia Sailo IAS, Champhai DC kaihhruaiah hian, kumin chhunga AIDS chungchanga Champhai DIst RD block hrang hranga Multimedia campaign neih dante report pea sawiho a ni a, hmun hrang hranga Multimedia Campaign neih chu hlawkthlak an tih thu leh chhunzawm zel tlak nia an hriat thu an sawi a, he hunah hian Champhai District chhunga kum 2010-2013 inkara AIDS pun chhoh zel dante power point presentation hmanga thlirho a ni bawk.
DUTY NGAWRH DAWN :
Keifangtlang Welfare Committee chuan krismas vuakvetah ngawrh taka duty an tum tih thuchhuah siamin an tarlang Keifangtlang Welfare committee chuan tunlai hian Keifangtlang ah thilruk leh suahsualna a hluar hle tih an sawi a, hetiang man tur hian uluk taka duty an insiam thin thu leh man an nei a nih chuan dan anga an chunga action lak an tum tih an thuchhuah ah chuan an tarlang a, mipuite pawh fimkhur turin an chah bawk a ni
MZI IN TANPUINA PE :
Nimin khan MZI Champhai Headquarters chuan Home hrang hrangah Krismas thilpek an pe MZI Champhai Headquarters chuan tunthla ni 11 leh 12 khan Carol service neiin chumi a an pawisa tlingkhawmte chu nimin khan Genesaret Gospel Home, Immanuel After Care Centre, Metakhen Centre leh TNT ah te krismas thilpek atan an hlan a, he hun hi MZI Champhai Headquarters President Pu Masthanga leh Pu C Lallianpuia ten an hmanpui a, champhai zaithiam Lalbiakfeli leh Sumeon Zaithanpuia te pawh an tel bawk. MZI Champhai Headquarters chuan carol service an neih a thilpek lo petu te chungah lawmthu an sawi a, nasa zawka hmalak zel an tum thu kan palai an hrilh bawk a ni
CUT PHAL LO :
School thenkhatin minority scholarship 2013-14 sem mekah naupangte chan tur an lo cut anga sawi chungchangah Pu Lawmawma DEO hnen atanga thu kan dawn danin, mahni dawn tur zat dawng lo leh naupangte remtihna ni lova scholarship lo cut an awm an nih chuan DEO Office-ah ziakin lungawilohna thlen theih a ni.
TUIALHTHEI DINHMUN :
MIZOFED : (6:00 AM - 7:00 PM)
Petrol : Free Sale (Rs. 70.06)
Diesel : Free Sale (Rs. 53.09)
RD PUMP : (6:00 AM - 5:00 PM)
Petrol : Free Sale (Rs. 79.21)
Diesel : Nil (Rs. 57.65)
ni 16.12.2013 (thawhtanni)
CHAMPHAI BAZAR RAWK :
Inrinni zan khan Champhai Bazar, Foreign Lane chu rawk a ni.
Champhai Police ten hemi chungchangah hian Sawnglianmanga, Leisenzo
khua nia insawi chu manin thu zawhfiah atan an kawl mek a, a hnen atang
hian bungrua Cheng sing khat man hu vel an man tel bawk a.
Sawnglianmanga hian mi pakhat, Lalpa-a chuan bungrua engemaw zat a
tlanbopui niin Champhai Police te a hrilh a, Police ten thil awmdan an
chhui zui mek a ni. Dawr neitute chuan bungrua Rs. nuai khat chuang man a
bo niin an sawi.
Hetihlai hian Champhai Vengthlang Nazareth
venga Pu Vanlalhruaia te in chu nimin chawhma lam khan rawkin Cheng
singkhat chuang an lak bakah an dawr atangin bungraw dan an ru tel bawk
niin thu kan dawng.
Hetihlai vek hian tunlai hian thilruk leh
thil bo a tam chho leh tan ta a, mipui lam pawh kan fimkhur lehzual a
tul tak meuh tih thu kan dawng. Assembly inthlanpui neih zawh takah
Champhai Police te chuan venhim hna an thawk zo fel deuh chauha thilbo
leh rukruk thubuai chinfel ngai an nei zui nual bawk nen an tul thei
hle.
KOHHRAN HUN HMAN DAN :
@Gospel camping chhawng thum leh lâng Camp vawi 2 an neih hnuah kar
kalta Pathianni khan Khawbung Kohhrante chuan rawngbawltute Hnehna
Puangtu Team nêna an hun tâwp an hmang. Pathianni zan khan Thlarau lam
thupui hnuhnung ber atân “Lal Isua en” tih chu Pu C.Lalzahawma, Speaker,
Hnehna Puangtu Team chuan a sawi a. Ringtute tân Lal Isua en loh chuan
he khawvelah hian kal ngaihna a awm loh thu a sawi a ni.
@Khawbung Kohhranah hian kum 5 chuang fe Gospel Camping an neih loh
hnuah Thlahmasa atang khan Hnehna Puangtu Team chuan Gospel camping
hmangin rawngbawlna an nei a; zu bawiha awm mekte leh Pathian hlat
tawhte chuan thlarau hlimna an chang a. Kohhran awngbawltute’n
intuaitharna hun tha tak an nei bawk a ni. Kohhran te’n thlarau lam
malsawmna nasa tak an dawn avangin lawmthu sawina ruai kilho a ni bawk.
@ Hnehna Puangtu Team te hian Keifangah rawngbawlna hi an neih
chhunzawm leh dawn a. Khawbung Kohhranah pawh Camp follow-up hi Nilaini
thleng khan an nei bawk a ni.
@ Salvation Army Champhai Corps
chuan ni Thawhlehni atanga tanin Speaker Pu Lalzawngliana leh a thiante,
‘Lalpa hnathawktu Team’ te ruaiin Camping an nei a. Zanin atanga
Pathianni zan thleng hian follow-up neih a ni anga, camping hi karleh
Thawhtanni atangin neih chhunzawm leh tur a ni ang.
@UPC Kohhran
Kahrawt chuan Pastor KVL Hmangaihkima speaker-a hmangin Thawhlehni
atang khan camping an nei bawka, Nizan atangin follow-up an neia,he
follow-up hian naktuk zan thleng a awh ang.
@ Salvation Army
hian vawiin hian Zokhawthar ah Biak In thar Pathian hnena hlanna leh
hawnna hun an hmang ang. Biak In hawngtu tur hi Territorial Commander
Col. Lalngaihawmi a ni anga, tlai lamah ruai theh ho nghal a ni bawk
ang.
@ Seventhday Adventist thalaite chuan Inrinni (14.12.2013)
leh naktuk chhung hian Pine Hill ah kum 2014 chhunga Champhai bial
hruaitu tur an thlan dawna,hemi hun chhung hian intihhlimna chi hrang
hrang neiin hun hlimawm tak an hmang bawk ang.
@ Zokhawthar
Baptist Kohhran thalai Pawlte chuan naktuk Pathianni hmang tur hian
Lungleiah an zina, Baptist Kohhran hmun pawimawhte leh Kohhran hrang
hrang an tlawh ang. P/P Andrew Lalhmachhuan a`n TKP te hi a hruai a ni.
@Wesleyan Kohhran thalaite chuan karleh thawhlehni zanah khian Advance
Krismas, Pastor Qtr kawtah an hman an tuma. He hunah hian Genesaret
Gospel Home leh Grace Receiver Home tanpuina tur bawm an dawh ang.
THISEN PE :
Inrinni (14.12.2013) khan JR Football club Zotlang ten thisen an pe.
Inrinni (14.12.2013) khan JR football club Zotlang te chuan champhai
District Hospital-a damlo amamawh apiang hman tirin thisen an pe a, JR
Football Club te hian Advance Christmas a hranpa a hman ai chuan Damlote
Christmas present atan tiin champhai District Hospital-ah hian Blood
Bank-ah kal chilhin thisen hi an pe a ni.Blood Bank-a thawk ten kan
palaian hrilh danin Club ang chuan an ni hi thisen pe hmasa ber nia an
hriat thu leh thisen pekah champhai in hma kan sawn zel chu lawmawm an
tih thu an sawi. JR football Club te hian Damlo a mamawh apiang tan hman
turin thisen Unit 19 an pe a ni.
BALL IN VAWM LUH SIAK :
Karleh Thawhtanni zan dar 7 atang hian Champhai District Basketball
Association chuan kumina Basketball Tournament an buatsaih dawn. He
tournament, Winter Slam 2013 hi zan lama khelh tur niin Inrinni
(14.12.2013) thleng khan team 6 chuan tel turin hming hi an pe lut tawh
a, Vanlallawma Indoor Stadium ah neih thin a ni ang.
KUM 10 TLIN LAWM :
Dinthar Veng branch YMA chuan Tin Jubilee lawm turin an inbuatsaih mek.
Inrinni (14.12.2013) khan Tin Jubilee hmanna tur Dinthar Community Hall
chu chei thain hnatlang an nei a, hei bakah hian jubilee lawmna tur
inbuatsaihna hrang hrang kalpui niin ruaithehna tur buhfai pawh thap fel
a ni bawk. Dinthar Branch YMA Tin Jubilee lawmna hi Thawhtanni atang
hian tan tur a ni a, Jubilee pual hian section hrang hrang chuan sport
te an lo nei tawh bawk a ni. Hetihlai hian Hmunhmeltha in Golden Jubilee
an lawmna programme chu nizan khan a tiak bawk.
ni 13.12.2013 (inrinni)
MEET WITH ELECTRONIC MEDIA :
Nimin chhun dar 12:30 khan Champhai DC Pu Lalthangpuia Sailo IAS
kaihhruaiin, DC Office Chamber-ah Meet with Electronic Media neih a ni
He hunah hian MLA General Election 2013 kan neih zawh takah Champhai DC
chuan, Electronic Media te thlawpna ah lawmthu a sawi a, inthlan ni mai
bakah vote chhiar ni thlenga an tawiawmna leh mipuite tana a awlsam
zawkna atana hna an thawk chu lawmawm a tih thu a sawi. Champhai DC
chuan team hrang hrang bakah, Election duty na atana an motor hman te
leh Election staff te chungah lawmthu a sawi bawk a ni. Pu Lalthangpuia
Sailo chuan, Election thil hi mi pakhat chauh tih theih a nilo tih
sawiin, kan thawhhona avanga hlawhtling kan ni ati a, tihsual palh a lo
awm a nih chuan thupha a chawi nghal thu a sawi.
He hunah hian,
21-East Tuipui (ST) A/c Returning Officer Pu Zothanmawia MCS chuan,
kumtir lam atangin a buaia te chu an buai hle tih sawiin, Mizoram
District hrang hrang zingah Champhai chu kan hnufual biklo tih a sawi a,
ECI aiawha Observer ten min tawiawmna leh min fimkhurpuina avangin
hlawhtling takin, tihsual engmah awm lovin kan zo thei a ni a ti. Pu
Zoremthara Champhai BDO chuan tunlaia titi tamna ber, EVM chungchanga
zawhna chhangin, an sawi anga thil felhlel leh diklo awm thei a nih loh
thu a sawi a, uluk taka test a nih hnua pekchhuah a nih thu leh,
Political Party aiawhte pawhin hming an signed hnan vek hnua hman chauh a
nih thute a sawi a, Vote chhiar ni ah pawh, EVM a vote tla zat leh
Presiding Officers’ diary a inmil thlap thute a sawi bawk a ni. He hunah
hian Champhai Electronic Media te leh Election Offial te an tel tha
hle.
CHAMPHAI LAWI CHHUAK :
Nimin zing dar 7:30 khan Champhai Buffallo Riders te chuan Charity Ride nei turin Champhai an chhuahsan.
Nimin zinga Flag Off Chanem tuala neihna ah hian Pu Lalthlekchuailova
Chief Organiser Charity Ride chuan hun hmangin krismas Charity ride an
neih turah hian theihtawp chhuaha an thawhkhawm te, midangte tanpui na
atana an hman tur thu a sawi a, miten chapona lam leh intihtheihna lamah
ngaihsaklo se an duh thu a sawi. Pu Thleka chuan, an pawl dinchhan
sawiin, anni aia neinung leh hausa zawkte chochhuahna bakah midangte
tanpui tura ding an nih thu a sawi bakah, tunhnaia Mualnuam hal a nih
chungchang pawh sawiin, thuneitu lamten a titu manchhuak ngei se an duh
thu leh theihtawp chhuahpui an tum thu a sawi bawk. Charity Ride nei
turte hi Pu C Lalzova Adviser Champhai Buffallo Rider chuan vailiamin,
Ruantlang,Vangchhia, Khawbung leh Farkawn te an tlawh anga, tanpui
ngaite hnenah Krismas thilpek an pe dawn a ni
OD A THI LO KHUA NIH LAWM :
Nimin chawhma dar 11 khan Hmunhmeltha Branch YMA Golden Jubilee chu
hman chhunzawm leh a ni a, he hun hi Champhai District Addl. DC Pu
Zoengsanga chuan khuallian niin a hmanpui
He hun PU K.
Lalramthara chuan kaihruaiin, Champhai zaithiamte atangin zai ngaihthlak
a nih bakah, Hruaitu hluite chawimawina hun hman a ni bawk. Hei bakah
hian SSA Champhai atangin Awareness Campaign neih a ni bawk. Khuallian
Pu Zoengsanga chuan thusawiin, Hmunhmeltha in hmel thar an nei leh hun
tawn ropui tak an nei chu lawmawm a tih thu a sawi a, a khaw dintu in a
zir em avangin khaw entawn tlak an ni ta tih tarlang bawkin, Pathian
tlak leh Pathian malsawm tlak an ni chu ropui a tih thu a sawi bawk a ni
Niminpiah khan Pu PC. Zohlira Sub Hqrs YMA President chuan
khuallian niin a hmanpui bawk a, Pu Zohlira chuan an inbuatsaihna ah
lawmthu a sawi a, hetiang hun tha tak a chang chu lawmawm a tih thu a
sawiin, infiamna kawng hrang hranga Champhai tihmingthatu leh nula leh
tlangval ruihhlo avanga OD a thi la awm velohna Hmunhmeltha YMA Golden
Jubilee a khuallian-a a tang chu lawmawm a tih thu leh a ngaihhlut thu a
sawi bawk. Sub Hqrs YMA President chuan, Sub Hqrs YMA huamchhunga
branch 115, member 51,500 awm mekna ah hian branch pawimawh tak an ni
tih theinghilh lo turin a fuih a, Golden Jubilee an hmang thei chu
lawmpuiin an kal zelna turah Branch thangduang tak ni zel turin duhsakna
a hlan bawk a ni Hmunhmeltha YMA Golden Jubilee hi zanin hian a tiak
dawn a, Pu H Vanlalrinawma’n kaihruaiin, Jubilee puala intihsiakna
lawmman sem a nih dawn bakah zaithiam zai ngaihthlak a ni anga,
Hmunhmeltha Branch YMA President Pu C Zaihmingthanga’n thu sawiin he hun
hi khar a ni ang
ROLL REVISION MEETING :
Nimin chawhnu dar 2:00 khan DC Conference Hall ah Champhai District
Bawrhsap Pu Lalthangpuia Sailo IAS kaihhruaina in Electoral Roll
Revision Meeting neih a ni He hunah hian Chmphai District chhunga
Electoral Roll dinhmun enfiah a ni a, MLA General Election 2013 neih
zawh tak atanga voters lan danin, Champhai North ah E. Roll a chuang tam
berin mi 17048 an awm a, Champhai Districh A/c constituency 5
huamchhungah voters 78,095 an awm bawk a ni. Nimin meeting chuan
Electoral Roll Revesion kalpui dan tur an thlirho nghal a, hming thunluh
emaw paih emaw tihdik emaw dilna thehluh theih hunchhung atan december
ni 16-31 an ruat bakah, chutiang dilna hrang hrangte chu January ni 1
atanga ni 10, 2014 inkarah chinfel ni bawk se an ti a, Hei bakah hian
2014 January ni 21 ah Final Roll tarchhuah nise an ti bawk a, karleh
thawhtan ni chawhma dar 11:30 ah DC Office ah draft roll tarchhuah nise
an tih bakah hemi hunah hian Champhaia thuthar thehdarhtute kal ngei se
an duh thu an sawi bawk a ni
THINGPUI INPUI :
Nimin chhun dar 12:30 khan DSYO Training Hall Chanem ah Champhai
District Football Assn chuan tunhnaia Lawngtlaia Mizoram U-14 Football
tournament a Champhai District aiawhte leh an nu leh pate thingpui an
inpui He hunah hian Pu C Hualrikhuma Champhai District Football Assn
President chuan thusawiin, Champhai chuan Age Level Tournament ah chuan
kum dik tak zel intirh a nih tawh tur thu a sawi a, thleng sanglo mah
ila, dikna kan vawnnun tlat chuan hlawhtlin hun kan la nei ngei dawn a
ni ati. President chuan, naupang te bakah an nu leh pate chungah lawmthu
sawiin, an fate phal taka an kaltir chu lawmawm a tih thu a sawi a,
naupangte pawhin Champhai tan tih hria a theihtawp chhuah a,
hminghliauna engmah neilo an rawn hawng chu lawmawm a tih thu a sawi, pu
Hualria chuan, naupangte chu ruihtheih thil laka fihlim turin a chah a,
infiamna leh ruihtheih thil hi a inhal tlat a ni tih a tarlang bawk a
ni, he hunah hian Pu NL Thanga leh Pu Lalbulliana te pawhin thu an sawi
bawk
TUIALHTHEI DINHMUN :
MIZOFED : (6:00 AM - 7:00 PM)
Petrol : Free Sale (Rs. 70.06)
Diesel : Free Sale (Rs. 53.09)
RD PUMP : (6:00 AM - 5:00 PM)
Petrol : Free Sale (Rs. 79.21)
Diesel : Nil (Rs. 57.65)
ni 13.12.2013 (zirtawpni)
INKALPAWHNA AVANGIN HARSATNA AWM :
Nimin chawhma dar 11 khan Bethel Community Hall ah Directorate Of
Geology & Mineral Resources buatsaihin Sensitization &
Awareness Programme On Quarry Operation neih a ni
He hun hi Pu
Lalhmachhuana Joint Director Geology & Mineral Resources chuan a
kaihruaia, Pu H. Lalbiakkima Geologist Senior chuan Geology &
Other Related Issues tih thupui hmangin zirtirna a pe a, Pu Lalremmawia
Ass. Controller of Mines chuan thupui pathum, The Mizoram Minor Minerals
Concession Rules 2000 tih te, Safety Precedures in Mining tih bakah
Safety Restrictions As Per DGMS & Other Norms tih thupui hmangte
in thu a sawi bawk a ni. Nimina mithiam thusawitute chuan, Champhai
District huamchhungah hian Tuialhthei a awm an rin thu an sawi a, oil
Company ten rawn luhchilh an tum laiin inkalpawhna lamah harsatna an
tawk ani tih an sawi a, an motor lian leh khawlte rawn phur turin
kalkawng lamah harsatna an tawk deuh a ni an ti. Jt. Director Pu
Lalhmachhuana chuan, nimin an hun hman ah hian quarry chungchanga hmalak
dan leh enkawl dante hrilhhriat an ni dawn tih a sawi a, Champhai
District vanneih zia pawh sawiin, Oil awm ni a an hriatna hmun Barail
Formation ah in awm a ni tih tarlang bawkin, ram changkang zelah
inkalpawhnate pawhin hma a sawn anga, nakin lawkah chuan nasa zawka hma
lak a nih tur thu a sawi bawk ani.
Directorate Of Geology
& Mineral Resources hian Mizoram Minor Minerals Concession Rules
2000 hmangin Mizoram chhungah Lung leh Balu a enkawl a, ram lo thang
zelah mamawhna lo sangin mi tam takin eizawnna atan an lo hmang chho zel
a, him zawk leh hlawk zawka leilung hausakna haichhuah kawngah
Directorate Of Geology & Mineral Resources chuan hma la zelin
Quarry leh Balu a eizawngte tan zirtirna a pe thin a ni, hei bakah hian
ram leilung ral leh chhe zel tur venhim dan kawngte kawhmuhin
Sensitization & Awareness Programme hi a remchan dan angin hmun
hrang hrangah a kalpui a, kumin chhung hian Lung leh Balu atangin
Loyalty Rs 160,95,533/- an la tawh bawk a ni.
LOK ADALAT A TEL TUR KO :
State Bank Of India Champhai Branch hnen atanga thu kan dawn danin, SBI
Champhai branch atanga Loan la, rul tha theilo November ni 23 a Lok
Adalat a teltura koh, kal remchang theilote vawiin hian SBI Champhai
branch ah, chawhma dar 11 ah kim taka kal tur a ni a, Ngaihhnathiamna
atan hun dang an ngaihtuah sak leh dawn a ni
MR BILL HUN PAWTSEI :
Mizoram Sorkar hnuaia sawrkar hnathawklo ten an damloh nikhua a MR an
bill ve theihna RSBY Smart Card leh Health Care Scheme kallai chu March
ni 31-2014 thleng pawhsei a ni Sawrkar hnathawk velo ten an damloh
nikhua a MR an bill ve theihna RSBY Smart Card leh Health Care Scheme
kallai kumin December ni 31 a tawp tur chu March ni 31-2014 thleng
pawhsei a ni a, tunhma a pawhsei hun chhunga mahni awmna district chauha
hman theih thun chu 64kb hman a nih chinah chuan khawi district ah pawh
hman theih a ni a, RSBY&Health Care Scheme hi sawrkar damdawiin
zawng zawng bakah Private Hospital Empaneled ah te hman theih a ni.
Aizawl Hospital, New Life Hospital, BN Hospital, Aizawl leh DM Hospital
Champhai ah te hman theih a nilo thung. RSBY Smart Card atang hian
inenkawlna senso Rs 30,000/- thleng leh Health Care Scheme atangin Rs
3,00,000/- thleng bill theih a ni a, Policy thar tur chu April ni 1,
2014 atanga hmangtanin March ni 31,2015 a a tawp dawn a ni
THINGPUI INPUI DAWN :
Vawiin chhun hian DSYO Office-ah CDFA hruaitute chuan Lawngtlaia U-14 a
Champhai district aiawh player te leh an nu leh pate thingpui inpui an
tum.
TUIALHTHEI DINHMUN :
MIZOFED : (6:00 AM - 7:00 PM)
Petrol : Free Sale (Rs. 70.06)
Diesel : Free Sale (Rs. 53.09)
RD PUMP : (6:00 AM - 5:00 PM)
Petrol : Free Sale (Rs. 79.21)
Diesel : Nil (Rs. 57.65)
ni 12.12.2013 (ningani)
KRISMAS LEH KUMTHAR A MIPUITE HIM DAN TUR SAWIHO :
Nimin chawhnu dar 2:30 khan DC Conference Hall ah Champhai DC Pu
Lalthangpuia Sailo IAS kaihhruaiin Krismas leh kumthar vuakveta mipuite
him dan tur thlirho a meeting neih a ni
He meeting ah hian kumin
krismas leh kumthar vuakveta mipuite humhim nan leh boruak thalo awm
theihna laka inven na atana hmalak dan turte sawiho a ni a, nikum lama
hmalak tawh dante thlirlet ani bawk a, Kumin krismas leh kumthar a YMA
duty te bulah Police duty tel ni tawh se tiin meeting chuan an relho a,
Police lam an remchang renglo anih chuan Phone number in pe tawnin
Police te hian YMA duty te hi an tlawhkual thin tawh dawn a ni. Hei
bakah hian Traffic chung chang pawh sawiho nghalin Private Motor reng
reng Awmpui phei leh Vengthlang Dawr dungah December ni 19-24 chhung
hian din phal a ni dawnlo va, hei bakah hian mipuite him leh zual nan
Excise & Narcotics ten ruihhlo do kawngah nasa zawka hma lain
Champhai Police te pawhin Motor chungchangah dan angn hma an la dawn
bawk ani. Meeting chuan Inkhawm lai leh Ruaitheh laia mipuite an him leh
zual theih nan a remchan dan angin Police duty tir ni bawk se an ti
bawk
MID DAY MEAL CHUNGCHANG SAWI HO :
Nimin chawhma dar 10:30 khan Champhai Venglai Community Hall-ah Mid-day
meal kalpui meka zirlaiten chaw thianghlim leh hrisel zawk an dawn
theihna tura zirtirna neih ani.
He Training hi Pu Laldingliana
DPC chuan kaihruaiin, Pu B.Lalchhuanliana Additional Director leh State
Nodal Officer (Mid-day meal) chu Khuallian a ni a. Khuallian chuan
thusawiin ,” Centralin a ngaih pawimawh em em chu ei leh in thianghlim
leh hrisel kan ei theih hia ni a, chutiang tur chuan hma pawh nasa takin
a la a ni a ti a, kan taksa hrisel nan kut thianghlim leh fai kan neih a
ngaia kut vawn fai dan zirtirna ni pawh naupangte hnenah neih a ni tawh
a ni tih sawiin, Mid-day Meal pawimawh zia leh hmasawn zel tura an
hmalakna te a tarlang bawk a ni. Zirtirna hi Champhai District chhung
Primary School leh Middle school a zirtirtu Mid-day meal mawhphurh na
latute hnenah pek a niin, zirlaiten chawthianghlim leh tha chauh an dawn
theihna turin Resource person Neutretionist Nl. HT Lalruatdiki’n chuan
eitur thianghlim lovin hriselna a khawih pawi theih dan leh eiin tur
vawn thianghlim dan leh a dah thatna lam pawh uluk atul zia zirtirna a
pek bakah kut silfai dan tha zirtirna a pe tel bawk.
He hun hi
Champhai DEO Pu Lawmawma chuan hmanpuiin,Champhai District chhunga
Middle leh Primary school hrang hranga Mid-day Meal Incharge mi 250 vel
zet an kal thei a ni.
DISASTER MANAGEMENT COMMITTEE THUKHAWM :
Nimin khan Champhai DC Pu Lalthangpuia Sailo kaihhruaiin Champhai DC
Conference Hall-ah District Disaster Management Committee neih a ni.
He Committee-ah hian kumin August thla tawp a Champhai Vengthlang leh
Kanan Veng inrina laia lei tawlh/leimin chungchang thlirletna neih a ni
a, heta tana Champhai khawpui chhunga sorkar hnathawk nikhat hlawh Deptt
38 atanga dawn Rs 7,97,322/- leh Mizoram sorkar atanga dawn Rs
10,64,200/- hmanral anih dan tarlan anih bakah sum bang hman dan tur
chungchang sawihona neih a ni. Mizoram sorkar atanga sum dawn Rs
10,64,200/- ah hian Gratuitous Relief atan chhungkaw 30 hnenah Rs
1,40,700/- sem anih dan leh Rs 9,23,500/- chu chhungkaw 18 hnenah an
chenna in thiat anih vanga tanpuina pek anih thu leh sorkar hnathawk
nikhat hlawh pek tlingkhawm Rs 7,97,322/- atangin Diversion Road
(Khankawn to Zotlang) siamna atan Rs 4,26,850/- hmanral anih dan leh
(Khankawn to Vengsang) diversion road siamna atan Rs 2,00,000/- siam
anih thu tarlan a niin, sum bang Rs 1,70,472/- chu leitawlh/leimin-na
hmun a tuihawk luankawr siamna atan hman remtih a ni a, 74 RCC Champhai
in Rs 19,00,000/- hmangin leitawlh venna hi siam anih mek thu
Committee-ah hian tarlan a ni bawk. He committe hian khua alo thal leh
tak avangin Champhai District chhunga chhungkaw tinte kangmei laka kan
fihlim theih nan mitinte fimkhur nise tha atih thu tarlangin, khawtin VC
leh YMA ah tlangau a puang chhuak vek turin thu an titlu bawk a ni.
MUALNUAM A MIZO KHUA HAL :
Nizan hmasa zanlai pelh khan Champhai leilet zawl, Kanghlai tlang
Mualnuam tia hriat lar hmuna Zokhaw in sak 9 te chu tutih hriat lohten
an hal. Helai ram neitu Pu Lalsawmliana hnena atanga thu dawn danin,
pawikhawihtute hian helai hmun tih-enna Tube light engemawzat vuah te
chu tha taka thlawnin a kiangah an dah laiin,Electric wire te erawh chu
an zaichhum vek thung a, inkan hun hi zanlai pelh hret anih thu leh
inkang an hriat hian thelh theih anih tawh lova, heng in 9 te hi a mal
te te a hal ni a a hriat thu a sawi bawk.
Heng in 8 leh Lal in 1
sak te hi kumin October thla a North East Riders Meet thlenna atan a
Aizawl Thunders ten an sak kha niin, he in sakna atan hian Rs
10,00,000/- vel an sen bakah helai hmunram neitu Pu Lalsawmliana hian a
enkawl chhunzawm nan Rs 2,00,000/- vel a sen tawhthu dawn a ni bawk.
He thil thleng hi Champhai Police Station-ah thlen a ni tawhin, pawikhawihtute hi zawn mek a ni.
FREE CLINIC :
Nimin khan
Zotlanga BRTF 74 RCC Hqrs -ah Medical Free clinic neih a ni. Nimin
chawhma dar 9 atanga chhun dar 12 thleng khan Zotlanga BRTF camp-ah he
Medical free clinic hi neih a ni a. He Free Clinic hi BRTF OC Pu Morari
LAL hmalakna niin, OC chuan Champhai ah hian Doctor kan nei ve lova
tuntumah pawh hian Seling atangin Dr.Akil Raj AMC chu ni 3 chhung
medical camp nei tur hian a chah chho a, Farkawn atanga tanin Champhai
Disrtict a bial tur thu a sawi a, damdawi pawh athlawna pek vek an ni
ati. Dr Akil Raj chuan, damlo rawn inentirah hian hritlang awmna an tam
thusawiin , mi tinte kan lo hrisel zawk nan tui chhuanso in tam a
pawimawh a ni ati bawk. Medical Free Clinic ah hian BRTF-a thawkte bakah
Civil mi te pawh an en tel zel a ni. (Interview bel tur ka nei)
CRCC LEH BRCC TRAINING :
Niminpiah atanga tan Champhai District chhunga CRCC leh BRCC te tana
training buatsaih chu nimin khan chhunzawm leh a ni He training ah hi
Champhai District chhunga CRCC leh BRCC te tana buatsaih a ni a, class
room Observation, Model Teaching leh Question Setting tih thupui te
thlirbing zual a ni a, DIET Lecturer ten zirtirna hi pe in, he training
hian vawiin thleng a awh ang
WEEK KHAR TA :
Nimin
khan Govt. Champhai College chuan Week Closing Function hmangin he hun
hi Mizoram University Vice Chancellor Prof R. Lalthantluanga’n khuallian
niin a hmanpui
He hunah hian thusawiin Khuallian chuan, hetiang
hun pawimawh hmang thei tura min rawn sawm hi a lawmawm hle a ni ati a,
MZU hnuaia Science zir tel theihna college tlemte zinga Govt. Champhai
Collge a tel chu lawmawm a tih thu sawi bawkin, an kalzelna turah
duhsakna a hlan bawk a ni. Vice Chancellor chuan, sorkarin zirna tihthat
tuma hma a lak zel thu a sawi a, India President pawhin nasa taka tan a
lak thu tarlang bawkin, zirna hi kan ram hmasawnna tur leh thanlen
zelna tura thil pawimawh tak a ni a, thil thar tam tak a la rawn chhuak
anga, chung hunah chuan mahni lo inzir nasa lehzual turin zirlai
naupangte a chah bawk. Sorkar in hma a lak mekna RUSA chungchang pawh
tarlang bawkin, College leh Higher te huam tel thei tura ruahman a ni a,
chumi ti thei tur chuan sorkarin chak taka hma a lakmek thu sawi
bawkin, zirtirtu indaihlohna leh bungrua indaihlohna chungchanga
harsatna pawh nasa taka a kian tawh tur thu a sawi bawk a ni.
He
hunah hian Govt. Champhai College Principal Pu Lalnunmawia bakah, Asst.
Prof BS Kailiana bakah SU Vice President Lalhmachhuana Chhawnchhek te
pawhin thu an sawi bawk a, zirlaite hnen atangin zai leh items dangte
thlirho a ni bawk
PWD MIPUITAN :
Krismas puala PWD in kawng siamthat hna an thawh chu zawh thawkhat a ni ta.
PWD EE Pu Lalkima’n kan palai a hrilh danin Krismas pual hian
Vengthlang dawr dung thla-a kawng khuar chhe zual lai hnawhkhah a ni a,
hemi tur hian sum ruahman a awm lova, mahse a baa thawh niin Krismas-a
lirthei veivak tam laia mi tur liau liau a nih thu a sawi a. Awmpuiphei
kawngpui an khawi mek chu plan-ah telh niin tunah hian zawhfel tawh a ni
a, Circuit house panna pawh estimate aia tam an thawh thu a tarlang tel
bawk. PWD EE chuan, tunah hian Darthangvunga traffic Point atanga
Selluaia traffic Point thleng chu nakuma work plan-a tihtel tum a nih
thu sawi bawkin, hei bakah hian Selluaia Traffic point atang College
inkar te, YMA Run atang College inkar te, Vengthlang Rahsi veng atanga
Vety panna leh Vety atanga Project veng chhuah chhohna te, Electric
atanga Vaihmun panna kawngpui te pawh telh tum a ni, a ti a, DC panna
kawngpui pawh TSC hnuaia thawh dan ngaihtuah a tum thu a sawi tel bawk
a. Kawngpui hi UD&PA emaw khawpui cheina atang hian a tihzau dan
awm thei se tun ai hian Champhai hian hma kan sawn a rin thu EE chuan a
sawi tel bawk.
TUIALHTHEI DINHMUN :
MIZOFED : (6:00 AM - 7:00 PM)
Petrol : Free Sale (Rs. 70.06)
Diesel : Free Sale (Rs. 53.09)
RD PUMP : (6:00 AM - 5:00 PM)
Petrol : Free Sale (Rs. 79.21)
Diesel : Nil (Rs. 57.65)
ni 9.12.2013 (thawhtanni)
SUB-HQRS. YMA CHAMPHAI COMMITTEE :
Inrinni khan Sub Hqrs YMA Champhai Executive Committee chu Sub Hqrs YMA Office Tlangrawt ah an thutkhawm
He thutkhwam Pu PC Zohlira President Sub Hqrs YMA kaihhruaiah hian mizo
kristiante tana hun pui krismas leh kumthar lo thleng turah Champhai
Mipuiten hlim taka an hman theihna turin Sub Hqrs YMA chuan duhsakna a
hlan tih a sawi a, he hunpui ah hian midangte tana harsatna siam thei
chi Halpuah leh Halmawi chi hrnag hrang te naupang silai lem, a mu
kapchhuak thei chi te zuarlo tur leh hmang lo turin mipuite an ngen a,
ruk ruk leh ruihtheihthil laka inthiarfihlim theuh turin leh mipuite
himna tura YMA Branch hrang hrangte hmalakna ah harsatna siamtu nilova
tawiawmtu ni theuh turin Sub Hqrs YMA Executive Committee chuan mipuite a
chah bawk a ni. Hei bakah hian Committee chuan November ni 23 a
Sanglianthanga, Lalzamliana leh Deep Mandal te Tuikuk hel ni a hriat ten
an rubo chu an dem tak zet tih an sawi a, rubo tute hian intiamkamna
awm lova a rang thei ang bera an mihrente him taka an chhuah tir an phut
thute, tun hnu zelah pawh mizote hi sum siam na atana hmang tawhlo tura
an duh thu thuchhuah siamin an tarlanga, tuna misualin an hren mekte a
rang lama chhanchhuah an nih theihnan sorkar in hma a la chu an lawm thu
an sawi a, tlanchhuahna tura an sum phut erawh pelo turin sorkar
hruaitute an ngen a, an ni chhanchhuak tur hian thawhchhuah angai a nih
pawhin Sub Hqrs YMA Champhai in mihring a tawh thei tih an sawi bawk.
hei bakah hian Central YMA leh Sub Hqrs YMA Mamit te hmalakna an thlawp
tlat thu leh a tul huna pun theih an nih reng thu an thuchhuah ah chuan
an tarlang bawk a ni
INKANG TANPUI :
Zirtawpni
(6.12.2013) chawhnu dar 2:30 a Ruantlang, Tiau Road a inkang chu Inrinni
khan Khawtlang tangrual chuan an sak that sak Champhai DC chuan chhiat
tawk chhungte tanpuina Rs 72,700/- a pe bawk a ni.
GOSPEL CAMPING NEI DAWN :
Salvation Army Champhai Corps chuan ni karleh thawhlehni atanga tanin
Camping an nei dawn a. Speaker Pu Lalzawngliana leh a thiante, ‘Lalpa
hnathawktu Team’ te rawih an ni ang. hei bakah hian, UPC Kohhran Kahrawt
chuan Pastor KVL Hmangaihkima speaker a hmangin karleh Thawhlehni
atangin Camping an nei dawn bawk a ni.
PRESBYTERIAN CHAMPHAI :
Synod chuan Pro. Pastor 19 a la thar a, heng zingah hian Synod Pastoral
hnuaia thawk tur 15, Synod Mission Board hnuaia thawk tur 3 leh Manipur
Area-a thawk tur 1 lak an ni. Kum 2014-a Minister pension tur 1 leh
2015-a Pastor pension tur 3 report a ni. Pastor-te zingah D.Th. zir tur
4, M.Th. zir tur 8 leh D. Min. zir tur 1 phalsak an ni. Champhai lam
atangin C. Zaihmingthanga S/o V.L. Ngurliana, Ruantlang (Mual Veng) chu
Pro Pastor atan lak a ni a, Bethel Bial Masihi Sanghati Tirhkoh ni thin
Laishram Raju Singh S/o Rev. L. Gaurango Singh chu lak zingah a tel ve
bawk.Naktuk Pathianni Chawhma hian Pastor nemngheh leh Pro Pastor
dahngheh inkhawm neih a ni anga, thurin zawttu Rev. Chawngmunrai,
Ruprai, Tripura niin thuchah sawitu leh tawngtai saktu Rev. J.
Lalremsiama, Durtlang a ni ang. Champhai khawchhunga presbyterian Pastor
thenkhat sawnchhuah an ni a, an aiawh tur pawh tihfel nghal niin,
hriattheih chinah Kahrawt Presbyterian kohhran Pastor Rammawipuia
Pachuau chu Sialsuk ah a awm dawn a, Rev C.Thangthuama pawhin Tlungvel
bial a vawng ang a, Rev C.Lalremruata chuan Kawnpui bial a vawng thung
ang. Hetihlai hian Rev Lalhleia chu Counsellor (Champhai Centre) in a
rawn awm dawn a ni.
SCHOLARSHIP SEM :
Pre
matric Minority Scholarship 2013-2014 a lak theih a, karlehah Headmaster
seal leh paybook kengin DEO Office ah a lam theih a, a hmute hi DEO
Office kawtah tarchhuah niin engtiklai pawha en theih a ni. Minority
scholarship hi Champhai District-ah 4989 in an hmu a ni.
TUIALHTHEI DINHMUN :
MIZOFED : (6:00 AM - 7:00 PM)
Petrol : Free Sale (Rs. 70.06)
Diesel : Free Sale (Rs. 53.09)
RD PUMP : (6:00 AM - 5:00 PM)
Petrol : Free Sale (Rs. 79.21)
Diesel : Nil (Rs. 57.65)
ni 6.12.2013 (zirtawpni)
JAPAN INTERNATIONAL CO-OPERATION AGENCY CHAMPHAI-AH :
Japan International Co-operation Agency (JICA) Study Team te chuan
niminpiah tlai khan Champhai lo thlengin, nimin khan Minor Irrigation
hmalakna hrang hrang bakah Horticulture leh Agriculture hmalakna te an
tlawh.
Minor Irrigation hmalakna in Mizorama kuthnathawktu hrang
hrang ten kan thil tharchhuah tihpun dan tur leh hralh chhuah dan tur
buaipui tur in Mizoram leh Japan sawrkar chuan inremna anlo siam tawh
bawh zuiin heng JICA team te hi a vawihnih na atana lokal leh a ni a.
Heng Japan team lokal te hian Mizoram hmun hrang tlawhin kuthnathawktute
hmasawnna tura hmalak dan tur a hmunah kalin an en a, niminpiah khan
Khawzawl KVK hotute leh leilet neitute kawmkualin MI project te an tlawh
kual a. Nimin chawhma lam khan Champhai leilet zawl Phaizau leh
Luangdarh MI project tlawhin leilet neitu te nen inkawmna hun tha tak an
neia, leilet neitu te hian fur leh thala an harsatna neih thinte an lo
thlen ani. Hemi hnu hian Tlangsama Winery tlawh lehin Winery kalphung te
ngun takin an zir chiang bawk a. Chawhnu lam khan Zokhawthara Land
Custom office pawh an tlawh nghal bawk a. Japan sawrkar atang hian
mithiam Team dang pawh lo la kal leh tura beisei an ni a. Mizorama
kuthnathawktute thar chhuah hrang hrang tih pun mai bakah a hralh chhuah
dan tur thlenga buaipui dan tur (Master Plan) siam turin hma an la mek
zel bawk a ni.
Tun tuma Japan International Co-operation study
Team lokalte hi mi 3 niin Mr.Shigeki Yamaoka Team Leader, Rural
Development Planning expert, Mr.Takuya Saisho Agriculture/Paddy
Production Expert leh Mr.Katsuyuki Yamamoto Horticulture/Farmland
Conservation expert te an ni a, Minor Irrigation Dept. Agriculture Dept.
leh Horticulture Dept. atang te in official ten an tawiawm bawk a ni.
MOTOR INZIAK LUT 83 :
November thla chhung khan Champhai District Transport Office ah Motor 83
registered thar a ni a, heng zinga a tam ber chu Two Wheeler a ni Motor
registered zawng zawng hi 83 niin heng zingah hian Scooty leh Bike Two
Wheeler chu tam berin 29 registered a ni a, Auto Rickshow 7 registered a
ni a, Maxicab 10, Motor Car 13, Jeep, Bolero, leh Gypsy 2, Taxi 3,
Truck 11, Tractor 2 leh Trailers 2 avaiin motor 83 ziahluh thar a ni.
Hei bakah hian November thla chhunga Tax hrang hrang atanga pawisa hmuh
zat belhkhawm chu Rs 9,63,618 a ni a, Road Tax atangin Rs 5,86,933 hmuh a
ni a, Passenger phur chi motor atangin Rs 66,500/-, Bungraw phur chi
motor atangin 90,950/- leh M.V Fees atangin Rs 2,21,235/- hmuh a ni bawk
a ni
VOTE CHHIAR DAN TUR :
Nimin khan District Information & Public Relations Officer chuan
Vote chhiar dan tur chungchanga hriattur pawimawh a tichhuak Karleh
thawhtanni zing dar 8 atangin vote hi chhiar tan tur a ni a, Counting
Supervisor leh Counting Asst te, Counting atana Micro Observer te,
Presideing Officer zawng zawngte chu zing dar 7 ah DC Office
Keifangtlang thleng vek tura beisei an ni a, heibakah ian Candidate,
Election Agent lhe Counting Agent te pawh dar 8 hma ngei counting Hall
thlen fel vek tur a nih bakah, EVM Strong Room hawn laia awm tur
Political Party aiawhte pawh zing dar 7:30 ah chuan kim vek tawh tur a
ni ang. Counting Official zawng zawngte chu Badge siam sak an ni anga,
hemi atana tul zawng zawng chu zirtawpni aia tlai lovah tihfel vek tur a
ni. Counting Hall ah hian Mobile phone leh camera, phalna bik neite
tanlo chuan kenluh phal a ni dawn lova, pawnah police ten checking an
nei vek dawn a ni
VETY LAMA RAN ENKAWL DAN :
Novem ber thla chhung khan AH&Vety Hospital ah Ran chi hrang
hrang 3143 entir an ni Heng zingah hian Ar tam berin 2582 entir a ni a,
Lawi 3, bawng 46, kel 2, vawk 153 leh ui 57 entir an ni a, hei bakah
hian ui 17 hnenah vaccine pek a ni a, vawk til lak 7 awmin vawk chhul
lak 1 leh ui til lak 1 a awm bawk a ni
TUIALHTHEI DINHMUN :
MIZOFED : (6:00 AM - 7:00 PM)
Petrol : Free Sale (Rs. 70.06)
Diesel : Free Sale (Rs. 53.09)
RD PUMP : (6:00 AM - 5:00 PM)
Petrol : Nil (Rs. 79.21)
Diesel : Nil (Rs. 57.65)
ni 5.12.2013 (ningani)
MEDIA TE NEN INKAWMNA HUN HMANG :
Nimin chawhnu dar 1:30 khan Champhai DC Conference Hall ah Champhai DC
Pu Lalthangpuia Sailo IAS hovin champhai Media hrang hrang te nen
meeting pawimawh tak neih a ni
He hun Pu Lalthangpuia Sailo IAS
Champhai District Bawrhsap kaihhruaiah hian Official te chuan, Inthlan
kan hmachhawn zawh takah tha taka an thu leh hla media ten an puanzar
sak chu lawmawm a tih thu an sawi a, hna hautak an thawhna ah engmah
harsatna awmlova hna an thawkthei chu lawmawm an tih thu sawi bawkin,
chanchinbu leh TV ten an thu leh hla, mipuite hriat tur hrnag hrangte
tha taka an puanzar sak thin avangin lawmawm an tih thu an sawi a ni He
hunah hian Pu R. Vanrengpuia Election Officer chuan, vote chhiar a nih
dan tur report a pe a, hemi ni hian mipui nawlpui tan chimbuai a rem
dawnlo a ni tih pawh sawiin, Counting Hall ah Candidate, Election Agents
te bakah Counting Agents te bak luh a rem dawnlo tih pawh a sawi a,
uluk taka venhimna kenkawh a nih dawn bakah phalna pek bikte lo chu DC
Office Compound ah an kal theihloh tur thu pawh sawi bawkin, Counting
Hall pahnih a awm anga, Counting Hall 1 ah zing dar 8 ah 21 Lengteng A/c
chhiar ani anga, dar 8 ah vek counting Hall 2 ah 23-Champhai North
chhiar a ni ang a ti, hei bakah hian EVM chhiar a nih hmain Postal
ballot chhiar hmasak a ni anga, dar kar chanve hnuah EVM ami chhiar a
nih tur thu pawh a sawi bawk a ni. Nimin Meet with Press ah hian
CHamphai District chhunga MJA memberte bakah Chanchinbu Editor te an kal
tha hle a, Vote chhiar ni hian Champhai Cable Network (CCN), Lalluauva
Cable Network (LCN) leh DDK ten live in an pechhuak dawn a, mipui ten DC
Office a chimbuai lo tur leh mahni inlum atanga thlir turin an ngen
bawk a ni
NUNGCHA HUMHALH :
Tuipui
luidunga nungchangte humhalh kawnga hmalatu branch paruk: Tuipui
Branch, Tualte branch, Buang branch, Kelkang branch, Kelkang vengthar
branch leh Dilkawn branch te chuan thla hmasa ni 30 khan Tuipui RSBY
hall-ah Joint committee neiin tuipui luidung hi humhalh tlat nise an ti
a, lui hnar lamah Pa Nguna kai leh lui mawng lamah Tualte lui kai inkar
hi joint committee chuan humhalh nise an ti a, tur leh chinai lam chi
reng reng hman khap a nih bakah current hmang chi reng reng, dynamo,
generator leh a dangte hman khap a ni bawk a, Mizopa ru-ah ngaihhih bak
hman khap nise an ti bawk. Sangha thliar chungchangah Branch tinten tha
an tih angin kalpui mai nise an ti a, nghafuan ven chungchang pawh
sawihovin kumtin September ni 20 atang October ni 20 chhung chu nghafuan
ven reng reng hi khap nise an ti a, joint committee in a khap hmang lui
an lo awm a nih chuan Joint Committee chuan a mantu branch in tul leh
tha a tih angin hma la se an duh tih a tarlang a, a mantu branch hi
Joint committee branch te information-ah hriattir zel tur a ni. Hei
bakah hian an hmalak zel dan tur pawh sawihovin kum 2014 rorelna hmun
atan Tuipui Branch an ruat a, Convener atan Kelkang Branch YMA ruat an
ni bawk.
SEMINAR ON TEACHING :
Nimin chawhma dar 10:30 khan I&PR Auditorium Chanem Building ah
State Level Seminar On Teaching Techniques Of Mizo Poetry tih chu hman a
ni
He hun hi Pu Lalnunmawia Govt. Champhai College Principal
chuan a kaihruai a, khuallian atan Champhai District Deputy Commissioner
Pu Lalthangpuia Sailo IAS hman a ni a, thusawiin khuallian chuan, mitin
hian thiam zawng kan nei theuh a, chu kan thiam zawng leh kan talent
chu kan hriatfuh a ngai a ni ati a, enge kan la thawh ang tih kan
thlanthiam a ngai a ni tih sawiin, zirlai kan nih lai atanga tum fel tak
kan neih a ngai a ni ati. DC chuan, thusawi lam chu thiam hle mah ila,
ziah lamah tan kan lak a ngai a ni tih a sawi a, ziah zawm tur leh ziah
zawm loh turte kan thliar thiam tur a ni ati. Champhai DC chuan, nimin a
an thil zirte a taka hmang thei tura uluk tur leh hlawk taka hmang thei
turin duhsakna a hlan bawk a ni. He hun hi Session hnih a then a ni a,
chawhma lamah Mizo hla hlui ziarang leh Mizo hla thlan danglam dan tih
thupui hmangin Dr. Zoramdinthara Asst. Professor PUC chuan zirtirna a pe
a, C. Lalsiamthanga Asssociate Professor Govt. Champhai College chuan
Poetry zir dan kalphung tih thupui hmangin zirtirna a pe bawk a ni
Chawhnu lam hi Dr. Zoramdinthara Asst. Professor PUC chuan kaihruaiin,
Poetry tha ziarang tih leh Poetry chi hrang hrang nihphung tih thupui
hmangin H.Laldinmawia Asst. Prof. PUC leh Lalnunpuia Renthlei Guest
Faculty PUC ten zirtirna an pe bawk a ni
CDBBA LEH GMHSS :
Nimin
khan GMHSS leh Champhai District Basketball Association (CDBBA) Selected
Players te chuan Vanlallawma Indoor Stadium-ah Basketball Exhibition
Match an khel. He exhibition match hi GMHSS-in tun thla December ni 10
atanga ni 13 chhunga neih tur Mizoram Higher Secondary School Games-a an
inbuatsaih nana khelh a ni. He inkhelah hian CDBBA Selected Players te
chuan GMHSS hi 83-69 in an hneh a ni. Mizoram Higher Secondary School
Games-ah hian GMHSS hi group B-ah an awm a ni. CDBBA hian tun thla ni 16
hian Vanlallawma Indoor Stadium-ah tournament an buatsaih dawn a, he
tournament hi Charity Tournament a nih dawn avangin tournament chhung
hian bawm hun a ni ang a, zaithiam te nen hun hlimawm tak hman tum a ni
a, ni 21 zana final khelh tur a ni ang. Team tel tumte chuan Technical
Board Secretary Richard Lalropuia hnenah Dt. 14.12.2013 tlai dar 5:00
ral hmain entry fee pek tur a ni.
MJA INHMUKHAWM :
Nimin
khan MJA, Champhai District chuan Press Club-ah Gen. Body Meeting neiin
hetah hian tun kum Krismas leh kumthar vuakveta chanchinbu chawlh dan
tur an rel a, chanchinbu semtute hi khaw hrang hranga atanga Champhaia
rawn awm, hunpui hmanga mahni khaw lam pante an awm nual avangin
December ni 21 thleng chanchinbu hi chhuah nise, kum tharah January ni 6
atanga chhuah tan leh nise an ti a, hei bakah hian nakuma Silver
Jubilee lawm tur khuh hawnna chu December ni 31-ah neih nise tih an rel
bawk.
TUIALHTHEI DINHMUN :
MIZOFED : (6:00 AM - 7:00 PM)
Petrol : Free Sale (Rs. 70.06)
Diesel : Free Sale (Rs. 53.09)
RD PUMP : (6:00 AM - 5:00 PM)
Petrol : Nil (Rs. 79.21)
Diesel : Nil (Rs. 57.65)
ni 4.12.2013 (nilaini)
BUSINESS MEET HMANG :
Nimin chawhma dar 10 khan SDIO Office Champhai District Industries Center ah Business Meet neih a ni
He Business Meet hi North Eastern Development Finance Corporation
Limited (NEDFi) leh Champhai Industries Center ten Business Facilitation
Centre (BFC) hnuaia an buatsaih a ni a, he hunah hian thusawiin Pu
Lalrengpuia Mentor, Business Facilitation Centre NEDFi Aizawl chuan,
NEDFi thiltum leh an hnathawh dante a sawi a, hnathawk leh Industry
dintuten hma an sawn a, tih tak taka ti tuten hlawhtlinna an hmuh ngei
theihna tura tanpui hi NEDFi tum ber a ni ati a, hlawkna siam leh hlep
um ringawta din a nih loh thu pawh sawi bawkin, hmasawnna thlen hi an
tum ber a nih thu a sawi. He hunah hian Pu K Siamhlir SDIO pawhin
thusawi bawkin, kan hun hman hi hun rangkachak a nih thu a sawi a, kan
hnathawhah Pawisa ngawr ngawr um lovin, kan khuin hma alo sawnna tur leh
alo thanlenna thlen thei turin hna kan thawk tur a ni ati a, keimahni
theuha Pathianin Talent min pek hi kan tipung ngei ngei tur a ni tiin
kalkhawmte chu an hun hman hlawk taka an hman theihna turin duhsakna a
hlan a ni
He hunah hian Shri. Bijan Saha, Manager NEDFi Guwahati chuan Power Presentation hmangin zirtirna a pe bawk a ni
North Eastern Development Finance Corporation Limited (NEDFi) hian
sumdawnna leh industry peng hrang hranga hma kan sawn theih nan sum
hmangin project neite a tanpui thin a, mi harsa zual leh bank dawr zung
zung theilote hnenah pawh MFI leh NGO te kaltlangin NEDFi hian loan a pe
chhuak bawk thin a ni. Hei bakah hian, NEDFi hian branch Office ah
Business Facilitaion Centre dinin Bank hrang hranga loan dil turte kawng
a kawhhmuh a, a thlawnin Project report te a siam sak bawk a, hmun
hrang hrangah thiamna a pun leh zual theihna turin training a pe bawk
thin a ni
TOURNAMENT BUATSAIH DAWN :
Champhai District Badminton Assn chuan tun thla ni 12 leh 13 hian U-16
Badminton Tournament a buatsaih dawn a, he Tournament ah hian U-16,
U-14, U-12, U-10 Boys Single leh U-16 Girls Single Category siam a ni
dawn a, tel duh te chuan tun thla ni 8 hma in Champhai District
Badminton Assn Hon’Secy K. Lalchhuanawma hnenah Entry tihfel vek tur a
ni anga, Entry Fee hi Rs 50 a ni dawn a ni
FIMKHURNA HAPTA HAWNG :
Nimin zing dar 6:30 khan ZDU Champhai buatsaihin Road Safety Week hawnna
hun hman a ni a, he hunah hian Mipuite himna tur inzirtir a nih bakah,
motor khalhtute fimkhurna tur hrang hrangte sawi a ni a, he week hian
tunkar chhung a awh ang
RUALBANLOTE NI HMANG :
Nimin hi World Disabled Day a ni a, hemi pual hian Champhai Block chuan BRC training hall, SSA ah hun an hmang.
He hunah hian thusawitu Pu Lalhminghlua, Dy DPC SSA chuan thu sawiin,
kan vai hian Pathian in a duh taka a siam vek kan ni a, tumah hi a mit
hmuhah chuan kan danglam chuang lo a ni, a ti a, hei hi hrechiang ila
chuan rualbanlote kan hmuh dan pawh hi a danglam hle ang a ti. Dy DPC
chuan World Disabled Day hi kum tin khawvel pumah hman thin tura ruahman
a ni a, keini pawhin pawhin he ni hi kan hmang a, Champhai district
bikah chuan block pali-ah he ni hi urhsun taka hman a ni tih sawiin, he
ni pual hian khawtlangin rualbanlote kan endawng thinna chu a tawp
theihna lam hawi thuziak tar chhuah a ni bawk, a ti. RTE hi naupang
tinte chanvo a ni a, rualbanlote pawhin he dan hnuaiah hian lehkha an
zir ngei tur a ni a, sorkar ngaihdan chuan vohbikte hi sikul an kal
theih chuan kaltir tur a ni a, hei hi inclusive education in a huam a,
sikul kal ve thei lote erawh chu in lamah zirna pek an ni thin tih a
tarlang bawk a, Champhai district-a block tinah hian hemi lam khawina
tur bik resource room a awm thu pawh sawiin, rualbanlote hnena zirtirna
pek kawngah hian Champhai District chu a thawk tha ber pawl kan ni, a ti
a, sorkar hian hna a lak dawnah rualbanlote tan seat a hauhsak thin a,
sorkarin a ngaih pawimawh em em hi zirtirtute leh he lama thawkte pawh
hian kan ngaih pawimawh a, Pathianin duh taka a siamte vek kan nihnaah
hian chiang a, theihtawp kan chhuah zel tur a ni a ti bawk.
Pu
HS Lalhmangaihzuala, Resource person of IE pawhin thu sawiin khawvel
pumah hian rualbanlo mi maktaduai 600 vel an awm a, heng zinga za zela
80 chu ram thang meka awmte niin an awmna ramte hian hamthatna hrang
hrang a pe nasa hle a, mahse za zela 20 te chu harsatna hnuaiah an leng
mek thung a ni, a ti a. Kumin thupui RTE hi vobikte chanvo a ni tih a
sawizau nghal bawk. World Disabled Day ah hian naupangte intihhlimna hun
an hmanpui nghal a ni.
Nimin chawhnu dar 1:00 p.m. khan
Khawbung BRC huaihawtin Khawbung BRC Hall-ah World’s Disabled Day hman a
ni. Vobikte Ni puala hun hman hi Pu C.Lalrinsanga, Coordinator,
Khawbung BRC chuan kaihruaiin Resource persons Pu R.Lalthakima leh Pu
F.Ramengmawia te’n Middle School leh Primary School zirlai naupang
kalkhawmte zingah Rualban-lo (Vobikte) chu duata tanpui an ngaihna
apiangah pui thin tur te; an chunga hmangaihna lantir chu an mawmawh
phurhna a nih thu te fiah takin an zirtir a. Vobikte hmusit chu Pathian
duh loh zawng a nih thute an inhrilh a. Zirlai naupangte’n an ngaithla
uluk hle. Vobikte ni pual hian kawngpui dungah Poster tarin rualban lote
hmusit lo tur leh hmangaih tura inzirtirna thu chi hrang hrang an tar
bawk a ni.
TUIALHTHEI DINHMUN :
MIZOFED : (6:00 AM - 7:00 PM)
Petrol : Free Sale (Rs. 70.06)
Diesel : Free Sale (Rs. 53.09)
RD PUMP : (6:00 AM - 5:00 PM)
Petrol : Nil (Rs. 79.21)
Diesel : Nil (Rs. 57.65)
ni 3.12.2013 (thawhlehni)
WORLD AIDS DAY HMANG :
Nimin chawhma dar 11 khan I&PR Auditorium ah Christian Medical
Assn of India leh New Horizon Society te tangkawpin World Aids Day hman a
ni
He hun Pu Vanlalhruaia District Co-Ordinator Christian
Medical Assn of India kaihhruaiah hian Dr. Zonunmawii District Programme
Manager DAPCU chuan thusawiin, hetiang hun India ram pumin a
ngaihpawimawh kan hmang thei chu lawmawm a tih thu a sawi a, kohhran leh
khawtlang lamah theihtawpa tanlak a nih avangin kumin ah chuan mipui
huap leh programme lian zawka buatsaih a nilo a ni tih sawiin, tun aia
nasa zawka HIV AIDS darh zel lohna atana tan kan lak a ngaih thu a sawi.
Dr. Zonunmawii chuan, Champhai District hi kan vanduai hle a, kumtina
thisen test data kan en hian tlakhniam lam aiin pun lam kan pan zel a,
hei vang hian a thawktute pawhin tan kan lak a ngai a, rilru nei taka
thawk a, kan hnathawhah kan hlawhtlinglo anih chuan tun aia nasa a ke
kan pen angai a ni ati. A thianghlimte an thianghlim zel theihnan leh
thianghlimlo te avanga a darh zel lohna tura tanlak hi kan tihtur a ni
tih sawiin, kalkhawmte chu an hna ngaipawimawh a, theihtawp chhuah zel
turin a fuih bawk ani
He hunah hian Dr Lorence Medical Officer
ART Center Champhai pawhin thu a sawi a, kan hna ah kan tui tur a ni tih
sawiin, thahnemngaihna rilru leh rawngbawlna rilru put ngai a ni a ti.
Hlawh hmuhna leh ei hmuhna avanga thawk ni mah ila, he hna a kan thawk
ta sa sa chu rawngbawlna rilru kan pu tur a ni tih a sawi. Dr. Lorence
chuan, kan damlo te an taksa chauh kan enkawl a nilova, an rilru kan
enkawl dam a ngai a ni tih pawh tarlang bawkin, kan hna thawhte kan
enlet thin tur a ni ati a, kan tihthat loh leh kan tih felloh laite
siamtha turin kan inenlet thin tur a ni ati. Dr. Lorence chuan, Champhai
ah HIV/AIDS darh zel tur venna kawnga Centre hrang hrang kan nei tawh
chung pawha a vei kan la pung zel chu hriatthiam harsa a tih thu pawh
tarlang bawkin, thawktu kan awm chuan hma kan sawn ngei ngei tur a ni
ati a, tun aia tanlak kan ngaihna zawn theuha tanla turin kalkhawm
HIV/AIDS venna kawnga thawktu kalkhawmte chu a chah bawk a ni. Dr.
Lorence chuan Tunah hian CHamphai ah ART la mi 292 awm mekin Champhai a
la ngamlo, Aizawl lama Damdawi la thin an awm thu pawh a sawi bawk a,
kum 2002 May thla atanga kumin March thla thleng khan Champhai ICTC ah
thisen test 14,469 atangin mi 771 ten HIV/AIDS an vei a, nu naupai
thisen 6419 an test tawh atangin mi 81 HIV Positive hmuh chhuah an ni
tawh bawk tih a sawi. Dr. Lorence chuan, 2012 April thla leh kumin March
thla thleng khan HIV/Positice 95 hmuhchhuah thar an ni a, kum khat
chhunga hetianga kan than chuan a lungchhiatthlak hle a ni tih sawii,
March thla leh nimin ni inkarah pawh hian kan pun hle a rinawm tih a
sawi bawk a ni. Hetianga Champhai a chhe lama kan thran zel avang hian
tun ai nasa zawka mipui ten tan kan lak angai a ni ati a, thawktu te mai
ring lovin, mipuite pawhin thawktute kan tanpui a ngai a ni ati,
Champhai ART Centre a tlawmngai pawl leh KTP ten anmahni ngaihsak a, ei
leh in mai bakah chaw tha te an rawn pe thin chu lawmawm atih thu a sawi
bawk a ni.
Nimin World Aids Day hmanna hian Pu Zosangzuala New
Horizon Society chuan, kan khawtlang a lo thianghlim a, HIV/AIDS dona
kawngah theihtawp chhuah turin kalkhawmte chu thutiam a lak tir a, Pu
Saihmingpuia Sailo Project Manager, New Horizon Society in thu a sawi
bakah, kalkhawmte hnen atangin thusawi ngaihthlak a ni bawk
BUSINESS MEET :
Vawiin
chawhma dar 10 hian DIC Complex SDIO Office Champhai ah Business Meet
hman a ni dawn a, he hunah hi NEDFI Guwahati leh Aizawl atangin hotuten
an rawn hman pui dawn a ni
ONLINE BANKING HMANG DAWN :
Apex Bank Chairman Pi T. Lalmuanpuii chuan, kumin chhung ngeiin Champhai Branch hi kan Online hman ang a ti
Apex Bank Chairman Pi Muanpuii chuan, Kumin chhung hian Mizoram a
branch zawng zawng hi Online hman vek kan tum tih a sawi a, ATM pawh bun
nghal a nih tur thu sawiin, kum thar atang chuan ATM Card pawh kan
pechhuak tawh dawn a ni ati. Pi Muanpuii chuan, kan palai zawhna
chhangin, Apex Bank hi mipuite bank kan nih zel theihnan kan customerte
harsatna leh mamawh chinfel sak zung zung hi kan tum ber a ni tih a sawi
a, Champhai District mipuite pawhin rintlak leh rinngam an nih zia hria
a pawisa danh nan leh pawisa inthawnkualna atana hmang zel turin a ngen
bawk a, kohhran hrang hrang tan Biakin sakna leh mimal,dawr building
sak na atan loan an pek theih bakah, Agricultur leh Horticulture bakah,
ranvulhna atan scheme hrang hrang an neih bakah, self Helf Group, JLG,
bakah Society loan an pek theih reng thu a sawi a, hei bakah hian
sumdawng loan leh industry din nan loan an pek thin bakah, sorkar
hnathawk, hlawhlak nana hmang tute chu loan ah duh sak bik an nih zel
tur thu pawh a sawi a, Champhai mipui ten dawn chhunzawm zel turin a
sawm bawk a ni
VOTE CHHIARNA TUR TIFEL TA :
Mizoram Legislative Assembly din thar leh tura inthlanna neiha
Candidate 142-te dinhmun tur chu mipui ten vote thlakin an relfel sak
tawh a, District hrang hrang Hqrs 8-ah vote chhiarna tur Counting Centre
ruahman mek a ni.
Champhai District-a Assembly bial 5, Lengteng,
Tuichang, Champhai North, Champhai South leh East Tuipui biala vote tla
chhiar nan Counting Centre 2 DC Office-ah siam a ni a, pakhat chu
Emergency Operation Centre tia hriatah siam a ni a, hetah hian Lengteng
leh Tuichang biala vote tla te chhiar a ni anga, Counting Hall pahnihna,
DC Office General Branch-a siamah Champhai North, Champhai South leh
East Tuipui biala vote tla te chhiar a ni ang. Heng Counting Hall-ah te
hian Counting Table 8 ve ve dah a ni. Vote chhiartu turte training chu
Nilainiah pek a ni ang.
ADDL. DC ZIN :
Addl. DC Zoengsanga chu Aizawlah a pizawn nu boral avangin a awm mek a, vawiin lam hian Champhai ah a rawn haw beisei a ni.
TUIALHTHEI DINHMUN :
MIZOFED : (6:00 AM - 7:00 PM)
Petrol : Free Sale (Rs. 70.06)
Diesel : Free Sale (Rs. 53.09)
RD PUMP : (6:00 AM - 5:00 PM)
Petrol : Nil (Rs. 79.21)
Diesel : Nil (Rs. 57.65)
ni 2.12.2013 (thawhtanni)
THISEN PE :
Inrinni
chawhma dar 10:30 khan Hmunhmeltha Branch YMA te chuan an kum 50 na
pualin a mamawh apiangte hman atan thisen Unit 47 an pe.
Thisen
petute hi mipa 38 leh hmeichhia 9 te an ni a, thisen pek hma a inkhawm
tawi buatsaih hi Pu C Zaihmingthanga Hmunhmeltha Branch YMA President
kaihruaiin Dr Vanlalchhuanga Blood Bank Officer chuan thusawiin, thisen
pek chu thianchhan thih ngam, zo nun ze mawi tak lantirna pawimawh tak a
nih thu a sawi a, kan thisen liter 3-4 atanga 350ml lek lakchhuah hi
mihring tan a pawithamlo tih tarlangin, thla thum dana kan pek hian kan
thisen a insiamthar chak a, mihring pawhin kan thatpui zawk a ni ati.
Dr. Chhuanga chuan, thisen mamawh tute tana hman tur a awm reng theihna
tura tlawmngaiten thisen an pe thin chu lawmawm a tih thu sawiin,
Mizoram chhungah Champhai hi a titha berte zing ami kan ni tih tarlng
bawkin, mi tlawmngai te zara hetiang dinhmun kan ding thei chu lawmawm
atih thu a sawi bawk a ni.
Hmunhmeltha Branch YMA hian December
ni 3-6 hian Golden Jubilee an lawm dawn a, he mi puala thisen pe an nih
thu Branch YMA President chuan a sawi bawk a ni
MPF THUKHAWM :
Inrinni
chawhnu khan MPF Champhai District chuan Kahrawt Presbyterian Kohhran
Committee Room ah MLA inthlan zawk tak thlirletin meeting pawimawh tak
an nei He Meeting hi Rev. Lalrammawipuia Pachuau Kahrawt Bialtu Pastor
chuan kaihruaiin, inthlan felfai leh thianghlim taka kan zo thei chu
lawmawm an tih thu an sawi a, MPF Constituency Forum leh Local Forum te
nena an thawhho that avanga an lawm bakah Election official te nana an
thawhho that avanga lawmthu sawiin Political Party hrang hrangten MPF
thu leh hla tha taka an zawm avang leh Media lam pawhin MPF thu leh
hlate tha taka an puangzar thin chu an lawm hle tih an sawi.
Committee chuan, inthlan result puan zawh a nih hunah a tlingte kawmna
hun hmana sorkar tha a awm theihna tur ngeia hmalak chhoh zel an tum thu
an sawi bawk a ni. Champhai District hruaitute hian inthlan hmain
Constituency Forum te an tlawhkual bakah inthlan niah Champhai chhunga
Polling Booth hrang hrangte an fangkual bawk a ni.
HOSPITAL REPORT :
Champhai District Hospital ah chuan OPD a inentir zawng zawng hi mi 514
niin Dental OPD ah mi 120 an inentir a, Eye OPD ah mi 35 inentirin
Ultrasound ti mi 31 an awm a, Endoscope ti mi 6 an awm bawk a ni. Damlo
Admit 75 niin, damlo referred 7 an nih bakah damlo boral 3 an awm bawk a
ni. Zaipui tawk mi 8 awmin zai tenau tawk mi 11 an awm a, nau nei mi 13
an awm a, mit zai 1 a awm bawk a ni. JSY hi mi 21 hnenah pek an ni a,
tunah hian damlo mi 23 an awm mek a ni Nimin khan MMU Clinic Mualkawi ah
neih a nih bakah vawiin khan Hmunhmeltha ah Blood donation neih a ni a,
thisen unit 47 an la a ni.
Champhai Civil Hospital Nursing
Superintendent Pension Pi Vanlalhumi chu 28.11.2013 khan a pension a,
Nursing Superintendent a chhuah tak avangin tunah hian Champhai Civil
Hospital-ah Sister Pi Vanlalhluni chauh an nei a ni. Hna a tam avangin
Nursing Superintendent dang thuneitute’n an dah thuai an beisei thu
Damdawiin a thawkte hian kan palai hrilh ani.
AH & Vety
Hospital ah chuan Bawng Entir 7 entir nin vawi 21 entir a ni bawk a, Ui
damlo 6 enkawl an ni bakah Ar 105 enkawl a ni bawk a ni. Tukar chhung
khan Ui til lak 3 awmin, vawk til lak 4 a awm bawk a, Bawng 4 Kahrai an
ni bawk a ni
TUIALHTHEI DINHMUN :
MIZOFED : (6:00 AM - 7:00 PM)
Petrol : Free Sale (Rs. 70.06)
Diesel : Free Sale (Rs. 52.55)
RD PUMP : (6:00 AM - 5:00 PM)
Petrol : Nil (Rs. 79.21)
Diesel : Nil (Rs. 57.65)
ni 29.11.2013 (zirtawpni)
MIZO BANK AWMCHHUN MCAB :
Mizoram Coopetative Apex Bank Lts. Chairman Pi T. Lalmuanpuii chuan
APex Bank hi Mizote Bank awmchhun a ni a ti. He thu hi nimina Ruantlang
Farming Coopetative SOciety ten MCAB Board of Directors thlan thar te
lawmna hun an siam Ruantlang YMA Hall a neih a a sawi a ni a, he hun, Pu
Zaihmingthanga Ruantlang Farming Cooeprative SOciety Chairman
kaihruaiah hian thusawiin MCAB Ltd. Chairman Pi T Lalmuanpuii chuan tun
hnaia MCAB inthlan kan hmachhawn taka an thlang tling ta sa sa chu
theihtawpa tanpui zui turin a ngen a. Political Party Memberte chuan min
phatsan pawh a ni thei a, kan thiantha tak takte pawhin min phatsan
pawh a ni thei, mahse kan thawhhrimna erawh chuan englaimahin min
phatsan dawn lo a ni tih sawiin, kan thawhrim tlat chuan kan la
hlawhtling dawn a ni tih a sawi. Apex Bank Chairman chuan, an manifesto
chungchang sawiin loneitute hmathatna tur hrang hrang an duan leh
cooperative society te tana an duan zawng zawn g tihhlawhtling turin
theihtawp an chhuah tur thu a sawi. Pi Muanpuii chuan APex Bank hi
Mizote Bank awmchhun a ni tih sawiin, State bank of India in mipuite
pawisa dah atangin 37% chauh loan an pe thei a, Vijay Bank chuan 18% an
pe a, HDFC chuan 2% chauh an pek laiin Apex Bamk chuan 71% kan pe thei
a, kan sum reng reng hi Mizoram pawnah a luangchhuak ve ngailova, Mizo
mipuite tan hman thin a ni a ti.
RANNUNG SEH TAM :
Khawbung Primary Health Centre ah ‘rannung seh’ mi 6 hmuhchhuah niin
tunah hian damdawiin ah mi pathum enkawl mek an ni a. Zawhna chhangin
Khawbung PHC a Medical Officer Dr. Vanlalrengpuia chuan khawdik reh thei
lo, chi hrang hranga endik an nih hnua an natna hmuhchhuah mai theih
loh chu Rannung Seh (Scrub Typhus) an nih deuh zel thu a sawi a.
Khawbung PHC ah hian a hmangtuten a testna hmanraw senso phuhru tawk
vel Rs. 300 in rannung seh hi enfiah theih a ni. Rannung seh hi a enkawl
dan tur dik taka enkawl a ni chuan an dam hma hle niin Dr.
Vanlalrengpuia chuan a sawi a. Khawbung PHC ah hian mimal. VC, Kohhran
hmeichhia leh RKS Committee te thahnem ngaihna leh thawhhlawm thawh
khawm hmangin Isolation Ward siam a ni a, damlo na zual leh natna
inkaichhawn theiha na dam lo te dah nan hman a ni a. Bial mipuite tan a
thlamuanpuiawm hle a ni.
NEICCYA ZANINAH :
Zanin
dar 6 hian North East India Chritian Council Youth Fellowship hnuaia
Kohhran hran ghrang thalaite intawhkhawmna Ecumenical Youth Service chu
Vengthlang Kohhran Biak Inah neih a ni dawn a. He inkhawmah hian
zaipawl, group zai leh malzai hrang hrangte ngaihthlak a ni bawk ang.
SECRETARY LOKAL :
Tunlai
hian Champhai leh a chhehvela Anganwadi hrang hrang leh an hmalka dan
te enfiahin Central a Social Welfare Secy. chuan Champhai a rawn
chamchilh mek a, naktuk hian AIzawl lam a pan ang. Social Welfare Secy
hi State Programme Officer PL Liandinga chuan a rawn tawiawm a ni.
TUIALHTHEI DINHMUN :
MIZOFED : (6:00 AM - 7:00 PM)
Petrol : Free Sale (Rs. 70.06)
Diesel : Free Sale (Rs. 52.55)
RD PUMP : (6:00 AM - 5:00 PM)
Petrol : Nil (Rs. 79.21)
Diesel : Nil (Rs. 57.65)
ni 28.11.2013 (ningani)
LEVELLING ZO TEP :
Chhangphut Field a Phullem phah tur chu chak taka hma lak chhunzawm zel
niin tunah hian Levelling zawh thawhkhat a ni. JE chuan, tunah hian
Levelling chu zawh thawkhat a ni tawh a, mahse, duhthusam loh lai khawih
tur a la awm tih a sawi a, tunkar chhung hian tihzawh ainbeisei thu a
sawi, levelling tih zawh a nih hnuah Pipe phum tur a ni a, pipe phum tur
hian AIawl lam atangin technician an rawn kal tur thu pawh a sawi bawk a
ni. JE chuan karleh hian bangalore atangin an hnathawh enpui turin
Engineer an lokal tur thu a sawi bawk a ni. Puan tawh thin angin
Chhangphut Field a phul lem phahtu tur Lushai Engineers Pvt. Ltd. te
hian Italy Company Limonta a thawhpui a. FIFA pawmpui thlap leh
International Level pawh khelh theihna tura siam a ni dawn a ni.
PWD-IN THAWK LEH TAN :
PWD Departent chuan niminpiah atang khan Awmpui phei kawng siamthat hna
chu an thawh chhunzawm leh a, nimin khan a khuar lai hnawh khat hna
thawkin tun tumah hian LM Middle School thleng resurfacing tih tur a ni.
KTP HNATLANG DAWN :
Vengthlang Branch KTP chuan kum 2013 a an Project Vapar Biak In sak
tanpui chu a thawhhnihna atan Inrinni hian hnatlan leh an tum.
Vengthlang Branch KTP hian CKTP kumpuan midang tana malsawmna bawhzuina
atan New Saron ah Vantlang zuin In an siam mek a ni.
TUIALHTHEI DINHMUN :
MIZOFED : (6:00 AM - 7:00 PM)
Petrol : Free Sale (Rs. 70.06)
Diesel : Free Sale (Rs. 52.55)
RD PUMP : (6:00 AM - 5:00 PM)
Petrol : Nil (Rs. 79.21)
Diesel : Nil (Rs. 57.65)
ni 26.11.2013 (thawhlehni)
CHAMPHAI DISTRICT A VOTE TLAK DAN :
21 - Lengteng A/C
Polling Station zawng zawng: 27
Voters awm zat: 16191
Vote thlak zawng zawng: 12457
Percent: 82.84%
An bial chhungah hian Tawitawkawn a Voters mipa 19 leh Hmeichhe 28, an
vai a Voters 47 awmna chuan Chawhnu her khan 100% an thlak.Tin, he bial a
NE Khawdungsei a Kimchhungi Kum 104 chu he District a Upa ber ani bawk.
22 - Tuichang A/C
Polling Station zawng zawng: 24
Voters awm zat: 15102
Vote thlak zawng zawng: 12661
Percent: 84.45%
23 - Champhai North A/C
Polling Station zawng zawng: 29
Voters awm zat: 17048
Vote thlak zawng zawng: 13757
Percent: 81.61%
24 - Champhai South A/C
Polling Station zawng zawng: 24
Voters awm zat: 15793
Vote thlak zawng zawng: 12514
Percent: 80.27%
25 - East Tuipui A/C
Polling Station zawng zawng: 29
Voters awm zat: 13961
Vote thlak zawng zawng: 10837
Percent: 82.09%
RELIN CHIL HLUM :
Pu B.
Hmingthansiama ho Pi Lalpanmawii, Champhai Vengthlang North chu
Pathianni zing dar 6 vel khan Fatuha Rel Station, Bihar ah a ruang hmuh a
ni a, Rel chilhlum ngei ni a hriat a ni. Pu B. Hmingthansiama hi SSB
tanglai niin Jay Nagar, Bihar ah a awm a. Zirawpni khan Mizoram lama
chawlh hmang turin an awmna hmun hi rawn chhuahsanin Fatuha hmunah hian
vanduaina hi a tawk ta a ni. Patna Medical College & Hospital ah
a ruang hi Postmortem zawh nih hnuah a ruang hi phurh chhuah a ni a.
Nimin zing dar 2 khan Lengpui Airport rawn thlenpui a ni a, tukin zing
khan Champhai thlenpui niin vawiin lamah a ruang hi vuiliam a ni ang.
U-14 THLAH DAWN :
Tukin
zing dar 8:30 hian Champhai District Under 14 team te Lawngtlai Inter
District Under 14 Championship khel turin an chhuak dawn a, CDFA
Executive te Vengthlang Biak In kawt atangin an thlah ang. Under 14
team ah hian District dangte entawn turin kum dik tak vek thlan an ni a,
manager Jonathan lalngaihawma leh Coach Lalfakzuala ten an hruai ang.
TUIALHTHEI DINHMUN :
MIZOFED : (6:00 AM - 7:00 PM)
Petrol : Free Sale (Rs. 70.06)
Diesel : Free Sale (Rs. 52.55)
RD PUMP : (6:00 AM - 5:00 PM)
Petrol : Nil (Rs. 79.21)
Diesel : Nil (Rs. 57.65)
ni 23.11.2013 (inrinni) :
FINAL BRIEFING NEI :
Nimin chawhma dar 11:30 khan Champhai Town Hall ah MLA General Election
2013 lo awm tura Polling Personnel te tan inhrilhfiahna hnuhnung ‘Final
Briefing’ neih a ni
Pu Zoengsanga Returning Officer kaihhruaiah
hian mi chi hrang hrangte duty na tur hmun ruat chung changah hian
induhsakna a awmloh thu a sawi a, thiante, chhungkhat laina te pawh
duhsak an nilo tih a sawi a, khawl hmanga siam a nih avangin khawl in a
rawn tihchhuah dan ang ang kha duty na hmun tura dahngheh mai a nih thu a
sawi a, kan duty na hmunah thil hriatchian loh leh hriat duh kan neih
chuan mahni duhthua ngaihdan lo siam mai lovin, District Election rawn
hriattir zel turin a chah bawk a ni.
He hunah hian Champhai
District Election Officer Pu Lalthangpuia Sailo, IAS Champhai Bawrhsap
ni bawk pawhin thu sawiin, inthlana duty tura ruatte hi mi pawimawh an
ni tih hre thar leh turin a chah a, inthlan muanawm leh felfai kan neih
theihna tura mi pawimawh tak, mawhphurhna nasa tak nei an ni tih hrethar
leh turin a fuih a, tihsual neih palh a hlauhawm zia sawiin, in suspend
thlenga hma lak theih a nih avangin kan hna kan uluk a ngai a ni ati a,
tawngtai thlahthlamlo tura fuihin, Pathian hrereng chunga hna thawk
turin a fuih bawk ani. DC chuan, Observer ten thil an uluk zia sawi
bawkin, an duh dan anga thil tihpui hram hram turin a ngen bawk ani.
Pu Benjamin Lalzama A.R.O pawhin thu sawi bawkin, tun inthlan ah hian
EVM tluka pawimawh an ni tih hrereng turin a chah a, an hna an thawh
laiin mahni an inringtawk tlat tur a ni a, engemaw a lo thleng palh a
nih pawhin buai mai lo tur leh khawtlang leh Polling agent te nena
sawikhawm zel turin a chah bawk a ni. Pu Benjamin Lalzama bakah hian Pi
Rochuangkimi Khenglawt MCS, SDC Champhai pawhin thu a sawi bawk a ni.
MLA General Election 2013 ah hian Champhai District ah Polling Agent
664 awmin vawiin zing dar 7 atangin an duty na hmun tur panin an chhuak
dawn a, vawiin zing dar 7:00 hian team 7 ten an duty na hmun tur an pan
dawn a, Dar 9:00 ah team dang an chhuah leh dawn bakah Chawlhni zing dar
9 ah team dang an chhuak leh dawn bawk a, Polling Party zawng zawngte
hi khaw thim hma ngeia an duty na hmun tur theuh thleng tura tih an ni
bawk.
Champhai Town Hall ah hun hman zawh a nih hnu hian
Champhai District Election Office ah inthlan chungchanga an mamawh tur
hrang hrangte Polling Parties te hian an an la nghal a ni.
SOFT SKILL TRAINING NEI :
Nimin chawhnu dar 1 khan Champhai Dist Hospital ah Christian Medical
Assn Of India (CMAI) buatsaihin Hospital thawktute hnenah Soft Skill
Training pek an ni He hun hi Pu Vanlalhruaia Champhai Dist Co-ordinator
chuan a kaihruai a, Pu David Lalchhanhima, Senior Treatment Supervisor
CHamphai DTC leh R. Lalrinchhani Champhai DIst Child Prtection Officer
te chuan zirtirna an pe ani He training hian a tum ber chu Hospital a
thawktuten damlo an enkawlna kawngah inpawhna tha zawk an neih theihna
tura zirtirna pek a ni a, he hunah hian nurse, health worker leh thawktu
dangte an tel tha hle ani.
TUIALHTHEI DINHMUN :
MIZOFED : (6:00 AM - 7:00 PM)
Petrol : Free Sale (Rs. 70.06)
Diesel : Tanky Full (Rs. 52.55)
RD PUMP : (6:00 AM - 5:00 PM)
Petrol : Nil (Rs. 79.21)
Diesel : Nil (Rs. 57.65)
ni 22.11.2013 (zirtawpni)
RAHUL AN CHAMPHAI TLAWH :
Nimin chhun dar 12:30 khan Champhai Kahrawt Field-ah Champhai Dist.
Congress Party Rally neih a ni He hun hi Champhai Vengthlang
Presbyterian Kohhran Pastor Rev Lalramdinthara Colney chuan a kaihhruai.
He Rally rawn hmanpui tu AICC Vice President Rahul Gandhi chuan
thusawiin, a pa damlaia Mizorama an rawn kal kha Mizoram a tlawh hmasak
berna a ni a ti a, A pain Mizoram chu Peace Accord hlawhtling tak a lo
ziahpui avanga a lawmthu sawiin, a lokal leh hunah chuan thusawi tur ni
tawh lovin, mipui te hrechiang tura kawtthler tin a fang a fan tawh tur
thu a sawi bawk. N.E State te hian harsatna inang inkalpawhna
chungchangah te, loneia eizawnna kawngah te an nei a, Agriculture hi
State tin Economic ruhrel a ni a, chuvang chuan a ruhrel ber Agriculture
hi tih chak anih loh chuan ram chhung Economy a thang thei lo a ni a ti
bawk.
Rahul Gandhi chuan hetianga tlangram lo neih a, Mizoram
harsatna zawng zawng sukiang tur hian NLUP hi Sorkarin a kalpui a ni a
ti a, NLUP vang hian Loneitute mahni an intodelh ang a, an thar chhuah
te an ei tawh dawn a ni a ti a, Sorkar laipui hian NLUP vang hian Budget
hi cheng Vbc 50,000 atangin Vbc. 70,000 ah a tihsan phah a ni a ti
bawk. NLUP hi Central Special Project a nih thu sawiin, thlathum dan
apiangin Congress C.M te nen meeting an nei thin a, NLUP hlawhtlinna hi
an hmuh avangin State dangah pawh kalpui tura hmalak mek a nih thu a
sawi.
Mizo thalaite infiamna kawngah an san thu sawiin, a bikin
Footballah chuan India ramah hian Mizo Thalai te hian ro an rel a, tunah
hian Aizawl, Lunglei, Champhai te Phullem phah vek tawh a ni a, Dist
tinah Indoor Stadium dah vek tum a ni a ti bawk. Mizoramah inthlanna
muanawm leh hautak loh nan MPF an awm chu lawmawm a tih thu a sawi a.An
chhungkua leh Mizo mipui ten inlaichinna thuk zawk an neih nan an
culture te hrechiang zawk tura lokal a tum leh thu a sawi a ni.
Welcome Speech hi Pu Lal Thanhawla MPCC President chuan sawiin, helai
hmunah hian Rajiv Gandhi leh Indira Gandhi kan lo lawm tawh thin a,
Tunah Rahul Gandhi lawm leh thei a kan awm chu thil lawmawm tak ani a
ti. Inthlan dawn hnaih a ni a, dawt thu leng vel a tam dawn thu sawiin,
mipui kalkhawm te chu thudik chauh tan turin a fuih bawk. Hnam hrang
hrangin inlawmna kan nei a, keini mizo te pawh hian mikhual lawm dan kan
nei a. Vai ho pawh hian mikhual lawm dan an nei a, chung zingah chuan
an chala lo hnawihsen hi mikhual an lawmna chi khat a ni a ti. A duh lo
chuan chal hnawihsen zawhah an silfai leh mai thin. Ani ngei pawhin an
hnawihsen sak zawhah a silfai leh mai a ni a ti. Hindu Sakhua nen
inzawmna pakhatmah a neih loh thu sawiin, India khua leh tui kan nih
chuan India khua leh tui anga kan awm a, midang culture pawh kan pawm
thiam hi kan tihtur a ni a ti a, Pope ngei pawh Indiaa a lokal khan a
chal hnawihsen sak a ni a, Hindu Sakhua a be ta tih tuman an sawi an
sawi ve lo a ti bawk. MPCC President chuan Nehru-a te chhungkua hian
Mizoram an hmangaihzia an lo tilang tawh thin a, tun Rahul Gandhi lokal
leh hian chu chu a takin a tilang leh ani a ti. Rajiv Gandhi hian Mizo
mipuite hi a hmangaih a, chu chu a thlahte hian an chhunzawm zel a ni a
ti a. Inthlan hmasak khan Sonia Gandhi a lokal tawh a, tunah a fapa
Rahul Gandhi a lokal leh a, hei hian an nufaa Champhai an
ngaihpawizawhzia a tilang a ni a ti bawk.
Rev. Lalramdinthara
Colney chuan Champhai Dist-a. Congress MLA candidate, Pu J.H Rothuama,
Pu TT.Zothansanga, Pu Lalrinliana Sailo te hmelhriattirna a nei a, hemi
zawh hian Kolasib lam panin Rahul Gandhi hi a thlawk chhuak leh nghal a
ni.
PTC INSAWIFIAH :
Paite
Tribe Council hruaitute chuan ZNP candidate vote tura mipui an vau anga
sawi chungchang chu tukin zing khan an sawifiah. PTC hruaitute chuan
party hotute leh CCN palai te chu Ngur-ah kawmin thil awmdan an sawifiah
a. Tunlaia thuthang PTC in Champhai District-a Paite zawng zawngte ZNP
Candidate vote tura an tih chungchang leh an thu zawm lo chu an vau tia
sawi chu sawifiahin hetianga invauna hi khaw hmunah mah an tih loh thu
an tarlang a. PTC chuan kuthnathawktute tana hamthatna awm thei tur ber
leh Paite hnam, Mizo-a an inchhunluh theihna ber tur nia an hriat avanga
an thlawp thu leh ZNP hi an campaign pui ngei thu an sawi a. Mahse
Selam, Mulen, Vapar, Khuangphah leh Vaikhawtlanga an kal anga sawi chu
thu belhchian dawl lo a nih thu chiang takin an sawi bawk a ni.
MINORITY SCHOLARSHIP :
Minority Scholarship 2012-13 1st installment 75% hmu tawhte tan 2nd
intallment 25% a lo thleng a, headmaster ten DEO office ah seal leh
paybook kenga lam tur a ni a, hei hi mahni school ah sem chhuah leh ngei
tur a ni. List hi office hun chhungin DEO Office ah en theih a ni,
scholarship hi session hmasaa school luhnaa lak tur a ni.
APEX BANK ATANGIN THAWN THEIH TA :
Mizoram Cooperative Apex Bank Ltd chuan sumdawng leh mimal tan state
pawnah pawisa a thawn sak thei tawh a. Hei bakah hian Mizoram chhunga
Apex bank awmna apiangah a thawn reng thei bawk a, core banking pawh
peihfel tep tawh niin, December thla hian hman tan theih beisei a ni a,
ATM pawh neih nghal tura ruahman a ni bawk. Hei bakah hian board hotute
chiarman, chief executive officer leh NABARD Gen Manager te chu tun thla
ni 27 hian Champhaiah lokal an tum a, bank building siam that dan tur
pawh an rawn enpui dawn bawk a ni.
THUCHHUAH SIAM :
Champhai District Magistrate, District Bawrhsap ni bawk Pu Lalthangpuia
Sailo IAS chuan Halpuah leh Halmawi etc. chungchangah khapna thupek a
chuah Krismas leh kumthar vuakvetah Halpuah leh Halmawi halin mihring
leh ran hriselna a nghawng nasa hle thin a hriat a nih avangin Cr. PC
Section 144 in thuneihna a pek angin khapna thupek a chhuah. Champhai
District huamchhungah mipui leh nunauten thlamuang taka Krismas leh
Kumthar an hman theih nan Halpuah leh Halmawi chi hrang hrang zawrh leh
hal khap tlat a ni a, thupek bawhchhia chu IPC Section 188 hmanga hrem
theih an ni.
KO KHAWM :
Election 2013 atana Polling Personnel tura ruat zawng zawngte vawiin dar 11:00 ah Champhai Town Hall ah kal vek tur a ni
STREET LIGHT DAH :
Vengthlang VC te chuan tunlai hian Vengchhunga Streetlight siam tha tleh
thlak thar hna an thawk mek chu an zo fel ta. Tunah hian Vengthlang
huamchhungah hian VC te hian ligth 60 vel zet an dah thar a ni.
TUIALHTHEI DINHMUN :
MIZOFED : (6:00 AM - 7:00 PM)
Petrol : Free Sale (Rs. 70.06)
Diesel : Tanky Full (Rs. 52.55)
RD PUMP : (6:00 AM - 5:00 PM)
Petrol : Nil (Rs. 79.21)
Diesel : Nil (Rs. 57.65)
ni 15.11.2013 (zirtawpni)
PRESIDING OFFICER TRAINING :
Nimin chawhma dar 11 khan Govt. Champhai College ah MLA General
Election 2013 awm tura Champhai District A/c 5 huamchhunga Presiding
Officer te tan Training buatsaih a ni He hunah hian Addl. DC Pu
Zoengsanga 21-Lengteng A/c leh 22-Tuichang A/c Returning Officer ni bawk
chuan, nimin Training a kalkhawm Presiding Officer te chu Election a mi
pawimawh berte zing ami an ni ati a, an hna uluk tura fuih bawkin,
Addl. DC chuan, Presiding Officer te chu Representation of the People
Act, 1951 Section in 28A in a sawi angin, Election Commission thuneihna
leh tihtur a tih apiang ti tura deputation a kal ang an ni ati a,
Presiding Officer an nih angin anmahni Polling Station chhungah chuan
dan leh thupek kenkawh leh inthlanna mumal leh muanawm tak a awm theihna
tura thuneihna pumhlum nei an ni a ti a, inthlahdah leh namnul taka
thil ti an awm chuan an chungah dan ang taka action lak a nih tur thu a
sawi a, vote chhiar tur fel tak kan neih theihna tura hna uluk turin a
chah bawk a ni. Election Commission in thu leh hla a neih zawng zawng
kan hrechiang em em tur a ni tih sawiin, sawisel theihloh turin an thil
hriatna kawngah chuan an inthuam famkim tur ani tiin kalkhawmte a chah
a, training hlawk taka hmang turin duhsakna a hlan nghal bawk a ni.
Nimin training hi hmun thum a then a ni a, heng room ah te hian Resource
Persons te hian a chhawkin zirtirna an pe a, Pu Alan Lalthanzara MCS,
SDC Champhai chuan instructions on EVM Management tih hmangin zirtirna a
pe a, Pi Rochuangkimi Khenglawt MCS, SDC Champhai leh Zoremthara Ralte
MCS, BDO Champhai te chuan Duties & Responsibilities of Polling
Personel & Impts. Forms tih thupui hmanga zirtirna pe bawkin K.
Lalngaihzuala Asst. Enginneer NIC Champhai chuan SMS based Monitoring
tih thupui hmangin zirtirna a pe bawk ani. Nimin training hi Presiding
Officer te tana buatsih niin vawiin hian Asst. Presiding Officer te
training pek leh an ni ang. Champhai District A/c 5 huamchhungah hian
Presiding Officer 166 awmin, heng zinga 133 te hi duty a chhuak tur an
ni a, a bak 33 te hi reserve an ni. Nimin training ah hian Election
Observer te pawhin a hmunah an tlawh bawk a ni
MCPA SUB-HQRS. MEETING :
Nimin chawhma dar 11 khan Education Conference Hall,Champhai ah MCPA
Sub-Headquarters members meeting neih a ni. He meeting hi Pu.C.
Keikhuma,President,MCPA Sub-Headquarters, Champhai chuan kaihhruaiin, Pu
H.Thangmura, President, Zotlang Branch chuan tanna hun a hmanga, Pu
JC.Rohnuna,Secretary,chuan inhmelhriattirna a neih hnuah Pu.Biaktluanga,
Treasurer, MCPA Sub-Headquarters chuan report ape a, hemi hnu hian MCPA
General Headquarters Aizawl atangin Pu.Vankhuma chuan an hmalakna chi
hrang hrang sawiin zawhna leh chhanna hun hman a ni bawk a ni. He
meeting a zawh hnu hian PPO enfel ngaite enfelna hun hman chhunzawm
nghal a ni.
SA RATE THAR :
Champhai
Butcher Coopetative Society chuan naktuk Inrinni atanga hman tan turin
Sa rate an tisang leh a, rate thar hetiang hi a ni.
Bawngsa : A thin leh a ti - Rs. 250 per Kg. A ruk : Rs. 200 per Kg.
Vawksa : Rs. 250 per Kg
Mahni sa lei duh ang lei phal lo sa zuar an awm a nih chuan Society
hotute hnenah hriattir tur a ni a, hetiang sa zuarte hi pawlin an Dam
hmangin an hrem thin dawn a ni.
MHIP POLITICS AH INRAWLH TA :
Mizoram a tlawmngai pawl MHIP chuan MNF leh MPC thawhhona duh lova
Independent a ding Pi B. Sangkhumi chu Campaign pui turin Champhai an lo
thleng. Pi B. Sangkhumi campaign pui tura lokalte hi Serchhip Sub-Hqrs.
Vice President , East Lungdar Block Vice President, Keifang Block Vice
President leh Darlawn Block Vice President te an ni.
TUIALHTHEI DINHMUN :
MIZOFED : (6:00 AM - 7:00 PM)
Petrol : Free Sale (Rs. 70.06)
Diesel : Free Sale (Rs. 52.55)
RD PUMP : (6:00 AM - 5:00 PM)
Petrol : Tanky Full (Rs. 79.21)
Diesel : Nil (Rs. 57.65)
ni 14.11.2013 (ningani)
VOTE LEHHRALH CHUNGCHANGAH THUPEK CHHUAH :
Nimin khan champhai district Bawrhsap Lalthangpuia Sailo, IAS District
Magistrate leh District Election Officer ni bawk chuan, MLA General
Election 2013 lo awm tura vote lei leh hralh chungchangah thupek a
chhuah. Champhai DC Lalthangpuia Sailo IAS chuan mi tupawh thamna
pawisa emaw hmanrua engpawh hmanga vote lei leh hralha inhnamhnawi chu
IPC Section 171-B in a khap tlat a, thamna petu leh a dawngtute chu
inang renga hrem theih an ni. Hetianga inhnamhnawih mante chu pawisa
chawitir/kum khat thleng lungin tan tir.a pahniha hrem theih an ni. Chu
bakah, mi tupawh Candidate emaw voter emaw te vau leh vote an thlak
theihna dal tura harsatna engpawh siamsak hi IPC Section 171-C in a khap
tlat bawk a ni. He dan bawhchhiate chu pawisa chawitir/kum khat thleng
lungin tan tir/a pahniha hrem theih an ni. Heng dang bawhchiate emaw hmu
leh hria an awm a nih chuan Complaint Room number (03831) 235604 ah
hian report theih reng a ni tiin thupekah chuan an tarlang.
BLO TE TRAINING :
Nimin
khan I&PR Auditorium CHANEM Building ah 23-Champhai North (ST)
A/C huamchhunga Booth Level Officer (BLO) te tan training neih a ni. He
training ah hian Election Officer Pu R. Vanrengpuia chuan thusawiin Alan
Lalthanzara SDC in Systematic Voters` Education and Electoral
Particupation chungchangah zirtirna a pe bawk.
DR. SANGTHANKIMA’N AWARD DAWNG DAWN :
TNT Founder Chairman Dr. Sangthankima s/o Upa S. Lalruma (L) IB Veng
Champhai chuan Govt. of India, Ministry of Women and Child Development
atangin naupang enkawlna lama a hnathawh that avangin India ram pum huap
chawimawina National Award for Child Welfare for the Year 2012 chu tun
thla ni 19 khian Delhi ah a dawng dawn a. He award hi Minister of State
(Independent) for Women & Child Development in a hlan dawn a ni.
Award hian citation leh Rs. 3,00,000/- a keng dawn a, a kal lam haw lam
bakah Delhi a awm chhung senso zawng zawng hi India Sawrkar in a tum
vek dawn a ni.
TUIALHTHEI DINHMUN :
MIZOFED : (6:00 AM - 7:00 PM)
Petrol : Free Sale (Rs. 70.06)
Diesel : Free Sale (Rs. 52.55)
RD PUMP : (6:00 AM - 5:00 PM)
Petrol : Tanky Full (Rs. 79.21)
Diesel : Nil (Rs. 57.65)
ni 13.11.2013 (nilaini)
SERVICE TEACHERS TRAINING :
Nimin chawhma dar 10 khan RMSA Buatsaih In Service Teachers Training
2013-14 chu chhunzawm a ni. He training hi Tlangrawt a Sub Hqrs YMA
Office ah Science zirtirtute tan neih a ni a, he hunah hian thusawiin Pu
C Hualrikhuma Dy DPC RMSA chuan, Training pawimawh zia sawiin, tunah
hlawk in inhrelo mah ila, nakinah kan la chhawr dawn chauh a ni tih
sawiin, kum tin ni 5 chhung tal he training hi neih tura ruahman a nih
angin he training hi kan ngaipawimawh hle tur a ni ati. Pu Hualria
chuan, Zirna ah tan kan lak a ngaih thu a sawi a, zirtirtu hna hi hna
zahawm tak a nih avangin kan uluk tur a ni ati a, zirlaite nakin hun hi
kan tun hun hian a hril nasa hle a ni a ti a, tunlai naupangte hi an
changkan tawh em avangin zirtirtute hian kan tlankhalh a ngai a ni ati
a, Champhai Dist siamtha tur hian mi pawimawh berte zing a mi kan ni
ati. Tunkar chhung atan Social Science zirtirtute kohkhawm an ni a, he
training hian RMSA, Adhoc Aided leh Govt. H/S zirtirtute an tel a. DIET
Lecturer te chuan Guidance & Councelling, NCF 2005 leh Paradigm
tih thupui hmangin zirtirna an pe a, he training hian tunkar chhung a
awh ang.
EDUCATION DAY HMANG :
Nimin kha Education day a ni a, Champhaiah chuan he ni pual hian BRC
Training Centre, SSA Complex-ah hun hman a ni a. Infuih tharna hun hman
niin he Chief MInister leh Education Minister te thuchah chhiar chhuah a
ni bawk.
THISEN PE :
Nimin khan
Facebook-a Champhai Blog chuan kum 3 an tlin lawmna leh Special Report
in an member nuai khat an tlin lawmna denchhena thisen pek a ni. Thisen
hi Unit 35 pek a ni a, pe tura rawn kal pe ve thei lo mi 5 an awm bawk.
Thisen pe hi Mipa 26 leh Hmeichhia 9 an ni. Thisen pe zingah ah a Upa
ber chu Pu VL Chama Hnamte Kum 49 a ni. Champhai Blog hian mi harsate
tanpui nan an din tirh atangin tum thum an lo thawk chhuak tawhin thisen
hi an tum hnih pekna a ni.
BIBLE CHHIAR LEH TAWNGTAI :
Tunlai hian Vengthlang Branch KTP te chuan Bible chhiar an kalpui mek a
Inthlan dawn hnaih a nih avangin Bible chhiar hi zan lamah dar 10
thleng au rinna hmanga pek chhuah thin a ni.
Zanin hian Vengthlang Branch KTP te tho hian MLA Inthlan pualin tlaivarin an tawngtai bawk dawn a ni.
Hetihlai hian IMEM chuan zanin atang hian DAPCU sponsor Bible Quiz 2013
chu an tan dawn a, IMEM channel-ah live a pek chhuah a ni ang a,
thlirtute tan HIV/AIDS lam hawi zawhna siam a ni ang a, sms hmanga chhan
theih tur niin a chhang hmasa ber hnenah lawmman pek thin a ni ang.
TUIALHTHEI DINHMUN :
MIZOFED : (6:00 AM - 7:00 PM)
Petrol : Free Sale (Rs. 70.06)
Diesel : Free Sale (Rs. 52.55)
RD PUMP : (6:00 AM - 5:00 PM)
Petrol : Tanky Full (Rs. 79.21)
Diesel : Nil (Rs. 57.65)
ni 12.11.2013 (thawhlehni)
MEETING NEI :
Nimin
chawhnu dar 4 khan DC Conference Hall ah Election Officer Pu
Lalthangpuia Sailo, IAS Champhai District Bawrhsap ni bawk kaihhruaina
in, Election Observers, Returning Officer, Superintendent Of Police,
Asst. Returning Officer leh Election kaihhnawiha Officer mi pawimawh
thenkhat ten meeting an nei He meeting ah hian candidate te account
nitin a endik dan leh kalpui dan tur relho a ni a, randomization of
Polling Personal chungchangte relho nghal a ni bawk.
BIBLE QUIZ :
Zanin dar 7
atang hian Kohhran hrang hrangte tana buatsaih IMEM Bible Quiz 2013 chu
tan a ni dawn ta. Hei hi HIV/AIDS darh zel tur ven nan DAPCU in an
sponsor a ni a, IMEM Channel ah Live a pekchhuah a ni ang.
THEIHTAWP CHHUAH DAWN :
MNYF Champhai South Block chuan thuchhuah siamin, mahni party thawhpuite
pawh za zo lova lalna leh thuneihna duh avanga chauha independent a Pi
B.Sangkhumi a ding tur hi an dem thu an sawi a, Champhai South biala MDA
official candidate hi a tlin ngei theih nan theihtawp chhuahin hma lak
zel an tum thu an sawi a ni.
TUIALHTHEI DINHMUN :
MIZOFED : (6:00 AM - 7:00 PM)
Petrol : Tanky Full (Rs. 70.06)
Diesel : Free Sale (Rs. 52.55)
RD PUMP : (6:00 AM - 5:00 PM)
Petrol : Tanky Full (Rs. 79.21)
Diesel : Nil (Rs. 57.65)
ni 11.11.2013 (thawhtanni)
THISEN PE DAWN :
Naktuk
ni 12.11.2013 (thawhlehni) hian Facebook a Champhai Thalaite awm khawmna
Champhai Blog chuan Kum 3 tlinna Champha lawmnan Vengthlang YMA Run-ah
Dar 10:30 AM atangin thisen pek runpui an nei dawn. He thisen pek runpui
hi Special Report Group ten an member nuai 1 an tlin lawmna nena tih
kawp tur a ni a. HDFC in ei leh in min tum sak dawn bawk.
JOINT PLATFORM SIAM DAWN :
Zanin dar 6:30 hian Vanhnuailiana hall, Ruantlangah Rev. C.
Thangthuama, President MPF kaihhruaina hnuaiah Champhai South
Constituency MPF chuan Joint Platform Prog. an buatsaih dawn a. he hunah
hian Candidate te atangin thusawi ngaihthlak a nih dawn bakah zawhna
leh chhanna hun hman a ni bawk ang.
COACHING TAN ANG :
Vawiin tlai dar 4 atang hian CDBA chuan Town Hall ah Badminton Coaching a
nei tan dawn a, a zir tur zawng zawngte kim taka kal tura hriattir kan
nih bakah kal duh tan seat tlem a la awm bawk a ni.
INTHLAN PUALIN BIBLE CHHIAR LEH TAWNGTAI TLAIVAR :
Vengthlang Br. KTP in MLA Election puala Bible Chhiar chhuah chu tukin
ni 11.11.2013 zing dar 7 khan Pathian hnenah hlanna hun neih a ni. MLA
pual vek hian ni 13.11.2013 zan hian Tlaivar a Tawngtaina hun an hmang
bawk dawn a ni
TUIALHTHEI DINHMUN :
MIZOFED : (6:00 AM - 7:00 PM)
Petrol : Tanky Full (Rs. 70.06)
Diesel : Free Sale (Rs. 52.55)
RD PUMP : (6:00 AM - 5:00 PM)
Petrol : Tanky Full (Rs. 79.21)
Diesel : Nil (Rs. 57.65)
ni 8.11.2013 (zirtawpni)
CENSUS OPERATIONS BUATSAIH :
Nimin chawhma dar 10:30 khan I&PR Auditorium, CHANEM
Building-ah Directorate of Census Operations buatsaihin Data
Dissemination Workshop on Primary Census Abstract Mizoram neih a ni. He
hun Pu Lalbuanga Sailo, Statistical Investigator Grade-I, Census
Operations Mizoram kaihhruaiah hian thu sawiin Khuallian Champhai DC Pu
Lalthangpuia Sailo, IAS chuan Chhiarpui hi rampum huap hna hautak leh
pawimawh tak mai, kum 10 dana neih thin a ni tih a saiw a, India ramah
chuan kum 1872 atang khan modern census kan tih hi neih tan a ni, a ti.
Kum 2011 chhiarpui hi India rama chhiarpui neih vawi 15-na a ni, a ti a,
Independence hnuah vawi 6-na tih sawi bawkin, Mizoramah chuan State kan
nih hnua chhiarpui kan neih vawi 4-na a nih thu a sawi bawk. Khuallian
chuan Modern Census hi mihring awm zat hriatna chauh ni lo, sorkar
inrelbawlna atana thil pawimawh planning leh programme hlawhtlinna tam
tak keng teltu a ni tih sawiin, heng bakah hian ram roreltute, sumdawng
tan te, industry dintu tur tan te, inthlan buaipuitu tan te, planner leh
scholar tan te pawh thil pawimawh tak a ni ta zel a ni tih a sawi bawk a
ni. Khuallian, Champhai DC chuan Census hi thuang hniha then a nih thu
sawi bawkin, Houselisting Operations leh Population Enumeration ah te
then a nih thu a tarlang a, tuna data-dissemination workshop a kan
tihlan turte hi Population Enumeration a mi Primary Census Abstract
(PCA) data atanga lakchhuahte an ni, a ti. Khuallian chuan, Data
Dissemination Workshop an neih atang hian Champhai District chhunga
Department hrang hrang aiawha kalten hlawkna an neih ngei a beisei thu
pawh sawi bawkin, an department tana ruahmanna hrang hrang an siamah an
thil zir leh hriatte hmang tangkai theuh turin a fuih bawk a ni.
Khuallian chuan a sawi zelna ah, NGO leh Media lam atanga kal te pawh
Census data hi tangkai taka an hman a beisei thu a sawi a, kan district
chhunga mihring pun dan te, ziak leh chhiarthiam dinhmun te, hnathawktu
awm zat atangte leh thildang atang te hian engtinnge hma kan sawn ang
tih ngaihtuahna leh mipui finchhuahna atan hmang tangkai turin
kalkhawmte chahin, khuallian hian Data Dissemination Workshop on Primary
Census Abstract Mizo-ram tih chu a hawng nghal a ni. He hunah hian
Power Point presentation hmangin Primary Census Abstract of Mizoram 2011
Census tih chu Pu Rajib Sinha Sr. Compiler leh Pu N. Ajit Singh
Compiler te chuan an entir a, chawhnu lamah sawihona hun hman a ni bawk.
NOMINATION FILE :
MLA
General Election lo awm tura Champhai District chhung A/C 5 huamchhunga
Political party hrang hrang MLA Official Candidate ten nimin khan an
dinna tur bial Returning Officer te hnenah Nomination an file. MLA
Nomination File te hi 22 Tuichang leh 21 Lengteng A/c Returning Officer
Pu Zoengsanga hnenah MNF, MPC leh MDF candidate Dr. H.Lallungmuana, 21
Lengteng atangin ZNP candidate Er. H. Ginzalal bakah hian 24 Champhai
South leh 23 Champhai North A/c Returning Officer Pu. Lalthangpuia Sailo
hnenah 24 Champhai South MNF, MPC leh MDA candidate Pu.Rosiamngheta ,
23 Champhai North Candidate, ZNP Candidate Pu C. Lalremliana, Champhai
North MDA Candidate Pu T.C. Kaphmingthanga , Champhai South INC
Candidate Pu J.H. Rothuama leh Champhai North INC Candidate Pu
T.T.Zothansanga ten an file a ni. Nimin khan Candidate 7 ten Nomination
an file a, tun dinhmunah hian niminpiah nena candidate Nomination File
tawh zawng zawng nen an vaiin 12 an ni.
INDEPENDENT IN DINGLUI DAWN :
MNF leh MPC thawhhona duh loa Champhai South biala Independent-a din
tum Pi B.Sangkhumi chuan nimin khan MNF Adviser a nihna atangin a
inhnukdawk a, nimin khan nomination file tura document pawimawh hrang
hrangte tifelin vawiin hian nomination a file ang.
INFORMATION OFFICE HAWNG :
Nimin khan Champhai South Block MDA-a Official Candidate tur Pu
Rosiamngheta chuan Champhai a lo thleng a, Party mi leh sa engemaw zat
in lo hmuakin, Pu Rosiamngheta hian Bethel kawna MDA information Office
chu a hawng nghal a ni. Pu. Rosiamngheta chuan Information Office a
hawnnaah thusawiin, indona kan tan dawn ta a, he indona kan hneh
ngeitheih nan leh lungrual taka tan kan lak theih nan lungrual taka kan
tan tlan atula,Pu Rosiamngheta chuan athlamuan thusawiin Pathian leh kan
ram tan tia mirinawm tam takin awm bakah, MNF kan ni vek tawha min
thlawptu lawm luh tur an awm a nih pawhin MNF ah kan lawm lut zel ang
tiin, a sawi zel naah, eiru ve duh ni ilang chuan tuna ka hna thawh
mekah pawh hian eiruk dan chu ka hre ve khawp mai, mahse ka eiru velo a
ni tiin " mite chuan sakawr leh tawlailir an ring a, kei erawh chuan ka
Pathian hming ka lam zawk ang" tih hi ka thupui a ni a ti. He
Information office hanna hun hi Pu Saluaia Vice President MNF South
Block chuan kaihruaiin MDA aiawhin PU C. Lalhmachhuana Joint Secy MNF
Hqrs chuan Introduction a pe a. Pu Lianzuala MNF Hqrs Adviser leh Pu
Thangseia Pres South Block MNF bakah Pu Rohlir Pres South Block MPC ten
thu an sawi bawk a ni.
CHAMPHAI PAHNIHNA :
6th
Swami Vivekananda State Level PYKKA Competition 2013-2014 Group I leh II
inelna zawh takah Champhai chuan point 43 hmuin pahnihna an ni a,
result kimchang hetiang hi a ni- Pos. District Pts. 1st Aizawl 50 2nd
Champhai 43 3rd Kolasib 41 4th Lunglei 37 5th Mamit 24 6th Serchhip 13
7th Saiha 7 8th Lawngtlai 5
MZI CHAMPHAI HQRS. HRUAITUTE :
MZI, Champhai Hqrs. 2013-2015 chhunga hruaitute: President : Masthanga,
Vengthlang North Vice Pre. : C.Lallianpuia, Venglai Secretary :
Zoramthara Hnamte, Kahrawt Asst. Secy. : Sumeon Zaithan-puia, Vengsang
Treasurer : Ngurzikpuii, Vengthlang North Fin. Secy. : Lalbiakfeli,
Kanan
PRESIDING OFFICER TRAINING :
Nimin chawhma dar 11:00 khan Venglai Community Hall Champhai-ah
Champhai District a Presiding Officer te Training neihpui an ni. Pu
R.Vanlalsawta MCS, SDO(C) Khawzawl chuan Presiding Officer te tih tur
leh mawhphurhna a sawi fiah a, training na hun hi a reiloh avangin
kaihhruaina dante chu in lamah pawh chhiar nguna zir chiang turin a chah
a. Sawrkarin Electiona Duty tura a ruat tawh an nih avangin Election
milehsa an ni tawh a, tih tur leh tih loh tur ah pawh fimkhur angaiin
mawhphurhna pawh asang a ni tiin Pu Sawta chuan tih sual palh a awm a
nih chuan suspend mai bakah case file-a Jail hial tan theihna a ni a,
Election chuan Officer lian leh te a thliar chuang lova chuvang chuan
namnul mai mai chi a nilo tiin fimkhur taka thawk turin Traininga kal te
chu a chah a ni. He training ah hian Pu Alan Lalthanzara MCS chuan
Operation & Handling of EVM & Discussion tih thupui
hmangin Training a pe a, V. Lalmuanpuii MCS SDC chuan Postal Ballot tih
hmangin Training a pe a, Rochuangkimi Khenglawt MCS leh K.Lalngaihzuala
Asst. Engeneer NIC te chuan Poll Day Monitoring tih hmangin Training an
pe a, Pu Zoremthara Ralte MCS, BDO Champhai chuan Preparation of various
Election Papers in the Polling Station tih thupui hmangin Training hi a
pe bawk a ni.
CHHUI CHIANG DAWN :
Nimin chawhnu khan Congress North Block I Campaign Committee chu
thukhawmin Face Book lama ‘Paihte Vote kan mamawh lo’ tih post awm nia
sawi leh hmanni a MNF Conf. in mi 800 lai an lawm-lut nia an sawi chu
chhui chiana a tul anga EC ah emaw, MPF ah emaw thlen nise, a tul a nih
chuan FIR pawh thehluh nise an ti bawk.
RUAT THAR :
Pu John
Sapzinga, Vengthlang chu tunhnai khan MPCC Executive Committee-ah leh
ADCC District Organiser atan an rawn ruat tih thu kan dawng.
INFORMATION HAWNG :
Nimin chawhma lam khan Congress Champhai North Block-I chuan 2013
Election Campaign Office, Pu TT Zothansanga In chungah hawnna hun an
nei. Office hawnnaah hian candidate Pu TT Zothansanga leh Pu Lalrinliana
Sailo ten thu sawina neiin North Block II President-in report pein
Hnahlan tlangdung lamah Congress chu an tha hle tih thu a sawi.
HAWNG VE DAWN :
Vawiin
chawhnu dar 1 hian Champhai South Constituency Campaign Office Pu
V.Tlanglawma Buildingah hawn a ni dawn a, Candidate Pu JH Rothuama’n a
hawng ang. Party mipui atam thei ang ber kal turin an sawm e.
COACHING :
Champhai
District Badminton Association chuan Coaching neih leh an tum a,
coaching-a fate kal tir duh leh coaching-a kal duh zawng zawngte chuan
naktuk Inrinni ral hma ngeiin Hony. Secretary Tv. K.Lalchhuanawma, Mb.
9862502295 hnenah in report tur a ni e.
PRINCIPAL LEH HEADMASTER TRAINING PE :
Nimin chawhma dar 10 khan BRC Trainng Hall ah Primary School atanga
Higher Secondary School Principal lah Headmaster te bakah Education
Staff te tan training buatsaih a ni He hun hi Pu Lawmawma DEO chuan
kaihruaiin, Aizawl atangin Education Dy. Secy Pi K. Vanlalrawni leh
Superintendent Lalmuankima te an lokal a, an ni hian zirtirna pe in
nilenga hun hman a ni. CHawhma lam khan, DEO, SDEO, Principal leh
Headmaster te tan PAR/ACR writng procedure leh Departmental Promotion
Committee tih thupui hmangin Pi K. Vanlalrawni Dy Secy chuan zirtirna a
pe a, chawhnu lamah Pension Culculation leh Pay Fixation bakah, ACP tih
te Pu Lalmuankima chuan zirtirna a pe bawk a ni. Hei bakah hian UDC,
LDC, H/A leh SDEO Officer bakah Education dept hnuaia thawkte tan
Conduct Rules, Leave rules, CCS leh Maintenace of Service Books tih
thupui hmangin Pi K Valalrawnin zirtirna a pe bawk a ni.
LEILET BUH SENG TAN :
Champhai leilet buh sang tan mek a niin, kuminah buh chi chi hrang hrang
chin zingah Myanmar atanga buh chi lak chu thar hlawk ber tura ngaih a
ni. Champhai leilet zawl buh seng mekah leilet neitu tam berten an buh
chi ngai an chin rualin, buh thar hlawk beiseina avangin loneitu thahnem
takin an chin ngai loh buh chi an ching a, heng zingah hian Myanmar
atanga buh chi lakluh chu a rah a thain, a buh pawh a tui a, thar hlawk
hle tura ngaih a ni. Leilet a buh chin tlanglawn berte chu a chi a hlir
that tawk tawh loh vang leh buh natna chi hrang hrangin a tlak buak thin
vangin a thar hlawk lo hle a, hmun hrang hrang atanga buh chi chawkluh
anih bakah Agriculture Department lam atangin phai lama buh chi tha,
thar rang leh hlawk tura ngaih RCM 9, 10, 11, Shahsarang leh CAUR 1 te
enchhin a ni a, heng buh chi te hi beisei angin a tha tawk lova, ICR
Kolosib atangin mithiamten rawn endik tawh, heng buh chi te that tawk
loh chhan chu hmuh chhuah ngei an tum a, heng buh chi chingtute chubuh
phun hun, leichi pek dan leh van ruahtui a dawn dante an buh enkawl dan
chik taka zawtin, leilet leilung pawh enfiah turin sample an lak nghal
bakah Champha leilet zawl a buh thar hlawk tur a chi tha ngaihtuah an
tum thu dawn a ni. Champhai zawl Leilet, Hectare 1000 chuang a buh chin
hi a tha tlangpui a, nikum lam ai chuan buh thar tam zawk tura beisei a
ni.
TUIALHTHEI DINHMUN :
MIZOFED : (6:00 AM - 7:00 PM)
Petrol : Tanky Full (Rs. 70.06)
Diesel : Beisei (Rs. 52.55)
RD PUMP : (6:00 AM - 5:00 PM)
Petrol : Tanky Full (Rs. 79.21)
Diesel : Nil (Rs. 57.65)
ni 7.11.2013 (ningani)
NOMINATION FILE :
Champhai District chhung A/C 5 huamchhunga Political party hrang hrang
MLA Official Candidate ten nimin khan an dinna tur bial Returning
Officer te hnenah Nomination an file.
MLA Nomination File zingah
hian East Tuipui bial a MNF, MPC leh MDF tangkawpte Candidate, MNF
Party President Pu Zoramthanga, East Tuipui bial INC Candidate Pu T.
Sangkunga, Lengteng Bial a MNF, MPC leh MDF candidate Pu L.
Lalthangmawia leh East Tuipui bial a ZNP candidate Pu W. Chhuanawma te
an tel a ni.
Nimin khan East Tuipui A/c Constituency Returning
Officer Pu Zothanmawia hnenah East Tuipui biala MNF, MPC leh MDF te
tangkawp candidate Pu Zoramthanga, INC Candidate Pu T. Sangkunga leh ZNP
Candidate Pu W. Chhuanawma ten Nomintion an file a, hei bakah hian
Lengteng A/c Returning Officer Pu Zoengsanga hnenah MNF, MPC leh MDF
candidate Pu L. Lalthangmawia leh ZNP Khawzawl candidate Lalbiakzama te
chuan nomination a file bawk a ni.
DING MAHSE A TLING ZO LOVA - ZORAMTHANGA
East Tuipui A/c Constituency Candidate MNF President Pu Zoramthanga DDK
Palai in a kawmna-ah Pu Zoramthanga chuan a dinna bial East Tuipui A/C
ah tlin ngei a beisei a in beisei thu tarlangin, MNF leh a thawhpui
partyte thawhhona pawh rampum thlirin a that thu leh 2013 inthlanpuiah
hnehna an chan ngei a rin thu a sawi a,MNF Hqrs. Adviser ni mek Pi B.
Sangkhumi’n Champhai South bial a Independent ticket a din a tum
chungchang zawhna chhangin, Pu Zorama chuan Pi B. Sangkhumi hian atumna
hi a kal tlangpui a rin loh thu leh dingtlang ta pawh nise a tlin zawh a
rin loh thu a sawi bawk
PRESIDING OFFICER TRAINING :
Nimin chawhma dar 11:00 khan Venglai Community Hall Champhai-ah
Champhai District a Presiding Officer te Training neihpui an ni
Pu R.Vanlalsawta MCS SDO(C) Khawzawl chuan Presiding Officer te tih tur
leh mawhphurhna a sawi fiah a, training na hun hi a reiloh avangin
kaihhruaina dante chu in lamah pawh chhiar nguna zir chiang turin a chah
a. Sawrkarin Electiona Duty tura a ruat tawh an nih avangin Election
milehsa an ni tawh a, tih tur leh tih loh tur ah pawh fimkhur angaiin
mawhphurhna pawh asang a ni tiin Pu Sawta chuan tih sual palh a awm a
nih chuan suspend mai bakah case file-a Jail hial tan theihna a ni a,
Election chuan Officer lian leh te a thliar chuang lova chuvang chuan
namnul mai mai chi a nilo tiin fimkhur taka thawk turin Traininga kal te
chu a chah ani.
Training hi nilenga neih a ni a, he training ah
hian Pu Alan Lalthanzara MCS chuan Operation & Handling of EVM
& Discussion tih thupui hmangin Training a pe a, V. Lalmuanpuii
MCS SDC chuan Postal Ballot tih hmangin Training a pe a, Rochuangkimi
Khenglawt MCS leh K.Lalngaihzuala Asst.Engeneer NIC te chuan Poll Day
Monitoring tih hmangin Training an pe a, Pu Zoremthara Ralte MCS BDO
Champhai chuan Preparation of various Election Papers in the Polling
Station tih thupui hmangin Training hi a pe bawk a ni.
ROSIAMNGHETA LO THLENG :
Nimin chawhnu dar 3:30 khan Champhai South Block MDF Information chu
hawn a ni. Nimin khan Champhai South Block MDF-a Official Candidate tur
Pu Rosiamngheta chuan Champhai alo thlenga Party mi leh sa engemaw zat
in lo hmuakin, Pu Rosiamngheta hian Bethel kawna MDF information Office
chu a hawng nghal a ni.
Pu Rosiamngheta chuan Information Office
a hawn na ah thusawiin ,indona kan tan dawn ta a, he indona kan hneh
ngeitheih nan leh lungrual taka tan kan lak theih nan lungrual taka kan
tan tlan atula,Pu Rosiamngheta chuan athlamuan thusawiin Pathian leh kan
ram tan tia mirinawm tam takin awm bakah,MNF kan ni vek tawha min
thlawptu lawm luh tur an awm anih pawhin MNF ah kan lawm lut zel ang
tiin, a sawi zel naah, eiru ve duh ni ilang chuan tuna ka hna thawh
mekah pawh hian eiruk dan chu ka hre ve khawp mai, mahse ka eiru velo a
ni tiin “ mite chuan sakawr leh tawlailir an ringa,kei erawh chuan ka
Pathian hming ka lam zawk ang” tih hi ka thupui a ni ati.
He
Information office han na hun hi Pu Saluaia Vice President MNF South
Block chuan kaihruaiin MDA aiawhin Pu C.Lalhmachhuana Joint Secy MNF
Hqrs chuan Introduction a pe a. Pu Lianzuala MNF Hqrs Adviser leh Pu
Thangseia President South Block MNF bakah Pu Rohlira President South
Block MPC ten thu an sawi bawk a ni.
KRISMAS BAZAR :
Mipuite
mamawhna a san avangin kumin Krismas vuak vetah krismas Bazar siam leh a
ni a. Inpho duh tan UD&PA Dept. Office, CHANEM Bulding ah dilna
form Rs. 10 in lei theih a ni. Ni 11.11.2013 chawhma dar 11 ah seat hi
pawh tur a ni a, form la zawng zawngte kum taka kal tur a ni. Inpho
theih hun chhung hi November ni 15 atanga December ni 31 thleng a ni
ang.
NOMINATIO FILE ANG :
Vawiin hian Champhai North leh South a Congress Candidate Pu TT
Zothansanga leh Pu JH Rothuama te chuan nomination an file ang.
TUIALHTHEI DINHMUN :
MIZOFED : (6:00 AM - 7:00 PM)
Petrol : Tanky Full (Rs. 70.06)
Diesel : Beisei (Rs. 52.55)
RD PUMP : (6:00 AM - 5:00 PM)
Petrol : Tanky Full (Rs. 79.21)
Diesel : Nil (Rs. 57.65)
ni 5.11.2013 (thawhlehni)
INTHLAN BUAIPUITUTEN HMA LA NGAWRH :
MLA General Eelection lo awm tur atan Champhai district ah pawh
inbuatsaihna ngawrh taka kalpui mek a ni a, Election in a kaihhnawih mi
hrang hrang hnenah training neihpui reng a ni a, hmalakna tur atan
Committee hrang hrang pawh an thukhawm reng bawk.
Nimin khan DC
COnference Hall ah Addl. DC Zoengsanga Benjamin Lalzama SDO (S) leh R.
Vanrengpuia, Election Officer te kaihhruaina in meeting chi hrang hrang
nielnga neih a ni a, nimin zing dar 10 atanga tanin MCC Officer, Sector
Officer leh Compain Receiving Centre Staff ten training an nei a. Hemi
hnu dar 1:30 atanga tanin DC COnference Hall ah Benjamin Lalzama, SDO
(S) kaihhruaina in Flying Suard Static Surveillance Team leh Video
Surveillance Team ten training an nei bawk a. He hunah hian Suqd hrang
hrangte tih tur leh an hnathawh dan tur bakah, an kal hun tur te inhrilh
hriat thar leh nan leh tul ang apiangte sawi hovin, zawhn aleh chhanna
hun hman a ni bawk.
Tlai dar 3:30 atanga tanin Sector Officer te
tan EVM hman dan leh a tih dan te inhrilhfiahin training buatsaih leh a
ni a, he training ah hian Postal Ballot hman dan tur chungchanga hriat
tur tul ang ang te inhrilhfiah niin, inthlan chungchana duty turte chuan
November ni 21 atang khian hmun hla deuha duty turte chu kal thei tura
inrin tawh tur a ni. Champhai District Election Officer in hriattirna a
chhuah tawh angin Nov. ni 25,2013 zing dar 7 atanga tlai dar thleng
vote thlak tur ten an la thlak zawh hmanloh chuan Presiding Officer in
Election Rule ang zelin hma a la ang a, EVM ah hian hunbi chhinchhiahna a
awm vek avangin vote thlak hun hi a hriattheih zel dawn a ni.
EVM hman dan hi an thiam ve ngei a tul avangin leh an kuta awm tur a nih
avang leh Technical thil a lo nih bawk avangin an thiam ve ngei ngei a
ngai a ni, Benjamin Lalzam chuan a ti a. EVM chungchanga hriatur hrang
hrangte sawifiahin zirho nghal a ni. EVM hman dan hi Alan Lalthanzara,
SDC chuan EVM hmangin zirtirna a pe nghal a ni.
Election chungchang a hriattur leh Complain neite tan Phone number 03831 - 235604 leh 03831 - 234882 ah biak tur a ni.
CHAMPHAI ELECTION OBSERVER LEH MPF :
Champhai District Expenditure Observer Nitin Wapa, IC & CES
chuan DRDA Project Director Zothanmawia Office Chamber ah MPF hruaitute a
kawm a. Hetah hian MPF hruaitute aiawhin Presbyterian Pastor pahnih leh
member pahnih an tel thei a ni.
MPF hruaitute chuan inthlan
hmasa a an hmalak dan report in tun inthlan lo awm tur atana an kalphung
tur leh an thil tih dan tur hrang hrangte an sawi a. Observer Nitin
Wapa chuan MPF kalphungte a hriatchian hnnuah MPF hmalakna chu tha a tih
thu leh Election Commission thu nen pawh a in kalhloh thu a sawi a.
Election kan neih tawp ah pawh MPF chuan hna an tizangkhaiin tha a ti
hle a ni tih a sawi. TUn tum inthlan neih turah pawh hian inthlanna
thianghlim leh felfai tak neih a nih theih nan MPF te a sawm bakah,
inthlan lo awm tura inbuatsaihna tur hrang hrangah amah pawh a inhawngin
a tul an tih chuan amah pawh berawn reng turin MPF hruaitute chu a chah
bawk a ni.
Nitin Wapa hi tunkar chhung hian Champhai ah awmin
hna tul hrang hrang a enpui ang a, karleh lam khian Champhai A/C chhunga
bial hrang hrangte a tul dan anga tlawhchhuah a tum bawk.
DR. CJ GEORGE CHAWIMAWI :
Nimin tlai khan MZP CHamphai Hqrs. te chuan tun hnaia pension ta Prof.
Dr. CJ George chu chawimawina hun leh thlahna hun an hmang.
He
hun hi Lalsiammawia Sailo President chuan kaihruaiin thu a sawi nghal a,
hun hei leh chen nupui fanau te tel lova Champhai khaw tana a inhlan
thei chu chhuanawm a tih thu a sawi a. CHamphai tana a inpekna leh
Champhai khua a hmangaihna hi theihnghilh theih a nih tawh loh tur thu a
sawi bawk a ni. He hunah hian Prof. George pawhin thusawiin Champhai
chhuanawm a tih thu a sawi a, hmun dang angin chi leh chi inthliarna a
awm lo a, unau angin min lo en thei hi ka lawm a, thlamuang takin ka
awm a, ka damchhungin Champhai hi ka theihnghilh thei tawhlo ang a ti.
He hunah hian MZP te hian chawimawina leh ngaihhruaina thuziak an hlan
bawk.
Hetih lai hian Prof. Dr. CJ George hming hian Govt.
Champhai College ah 1st Semester English zirlaite tan, kum khata a titha
ber hnenah Prof. Dr. CJ George Award hlan a ni tawh dawn a ni.
CHAMPHAI SOUTH AH B. SANGKHUMI :
Champhai South biala MNF leh MPC thawhhonaa MPC Candidate dah tumna
avanga lungawi loten Independent a din tir an tum B. Sangkhumi chuan
Nomination file tura lehkha pawimawhte buaipui turin nimin khan Aizawl
an pan a, vawiin hian Champhai an rawn chho leh ang.
Zanina MNF
President Zoramthanga`n MNF South Block huam chunga party hruaitute nena
inkawmna hun an hman turah pawh B. Sangkhumi thlawptute hi koh tel an
ni a, an kal leh kal loh tur chu nizan thleng khan thuthlukna an la siam
lo. An hruaitute hnen atanga thu dawn danin an kal thui tawh em avang
leh MPC hian MNF tha chakna hmanga MLA nih an tumna an duh loh avangin
inhnuhdawh an tum lo hle. Hetihlai hian B. Sangkhumi hian MHIP in MLA
Candidate a hmeichhia dah tura an rawtna ang deuha candidate a nih dawn
avangin MHIP lamah tanpuina a dil niin thu kan dawng bawk.
VAI CHECK RUNPUI :
Tukin
zing hian Chhangphut Field ah MZP buatsaihin Vai Permit check runpui an
nei dawn a. Champhai khawchhunga hnamdang awm zawng zawngte chu zing
dar 6 ah Chhangphut Field a kim vek turin an ngen a, a kal lo emaw ngai
pawimawh lo a awm a niha harsatna an tawk a nih chuan an mahni duh thu a
nih tur thu an sawi lang.
MNF PRESIDENT LOKAL ANG :
MNF President East Tuipui biala ding tur Zoramthanga chu vawiin tlai
hian Champhai lo thleng in zanin dar 6:30 hian MNF Party Election
Information Centre, Bethel kawnah amah kawmna hun hman a ni dawn.
REGISTER TAM :
October
thla chhung khan Champhai District Transport Office ah Motor 122
Register niin heng zingah hian Two Wheeler tam berin 34 register a ni a,
Auto Rickshow 25, Maxi Cab 10, Car 11, Gypsy 5, Taxi 14 leh Truck 23
register a ni. Hei bakah hian Tax chi hrang hrang atangin Rs. 12,16,788
hmuh a ni bawk a, Passenger phur chi motor atangin Rs. 70,100 bungraw
phur chi motor atangin Rs. 1,29,400 Road Tax atangin pawisa hmuh hnem
ber a ni a, Rs. 7,18,938 hmuh a ni a, hei bakah hian MV Fees atangin Rs.
3,12,750 hmuh a ni bawk a ni.
TUIALHTHEI DINHMUN :
MIZOFED :
Petrol : Free Sale (Rs. 70.06)
Diesel : DCSO Permit (Rs. 52.55)
RD PUMP :
Petrol : Free Sale (Rs. 79.21)
Diesel : Nil (Rs. 57.65)
ni 3.11.2013 (Pathianni) Sunday Special
MCMC & SVEEP :
Nimin khan Champhai DC Conference Hall-ah Champhai District tana ruat
Awarness Observer Pu Subramanian IIS hova meeting neih anih bakah
Election Expenditure Observer Pu Nitin Wapa IC & CES hovin neih a
ni. Meeting hmasa zawk, Awarness Observer Pu Subramaniam IIS hova
neihah hian Media Certificate and Monitoring Committee (MCMC) leh
Systematic Voters' Education and Electoral Participation (SVEEP)
memberte chuan inthlanpui neih tura an chanvo tul leh mamawhte
ruahmanfel thawkhat anih tawh thu tarlangin, Election Commission of
India in kaihhruaina dana siam zul zuiin, Champhai DC Office-ah MCMC
Cell bunfel anih tawh dan leh Print & Electronic Media kal
tlanga thuchhuah reng reng ngun taka thlithlai anih tawh thu tarlan a ni
a, SVEEP memberte pawhin Electoral Roll a awm zawng zawngten kim taka
Vote an thlak vekna turin zirna in-ah Campus Campaign neih a niin,
tlawmngai pawl, MHIP, MUP leh YMA kal tlangin mipui lamah pawh theih ang
tawka ngenna leh zirtirna pek anih mek thu tarlan anih bakah
tunthlengin dan kalh a chetna hmuh tur a awm loh thu an sawi a, chhan
hrang hrang vanga Champhai District chhunga vote tlak that lohna chu zir
chian tawh anih thu leh chutiang harsatna chu sutkian an beisei thu an
sawilang bawk. Awarness Observer Pu Subramaniam IIS chuan Mizoram a
inthlanpui neih tawh dan thlirin tuntuma inthlanpui neih lehtur pawh hi
inthlanna muanawm, fel leh fai taka neih leh theih ngei a beisei thu
sawiin, Mizoram People's Forum (MPF) leh NGO te hmalakna thinna chu
fakawm atih thu a sawi bawk. Pu Subramaniam hian vawiin khan Champhai
chhuahsanin, Champhai North & South A/c a Polling Station
thenkhat leh Khawzawl leh Lengteng A/C a Polling Station thenkhatte a
tlawhkual nghal a, inthlanpui neih hma November 18 vel hian lo kal leh
atum thu a sawi bawk. Expenditure Observer Pu Nitin Wapa chuan
Inthlanpui Mizoram a neih turah Mizoram People's Forum leh NGO te
in-pekna avangin inthlan senso chu nasa taka a kiam a beisei thu leh
inthlanna felfai leh thianghlim tak neih theih a beisei thu a sawi a.
District Election Expenditure Committee chuan inthlan hmachhawn meka tih
tur tul pawimawhte peihfel anih tawh thu leh mawhphurtute pualin
inzirtirna pawh tum 2 neih anih tawh thu tarlan anih bakah venghimtu
sipaite inkulhna hmun tur pawh ruahmanfel anih thawh thu leh Executive
Magistrate indaih loh vangin election kaihhnawih-ah Officer pakhatin
chanvo pahnih/thum lai chelh kawp atul vangin hei hian inbuatsaihna
kawngah harsatna a thlen theih an hlauh thu an hrilh bawk. Pu Nitin Wapa
hian ni 8 chhung Champhai District a chamchilh ang.
VAWIIN KOHHRAN HUN HMAN DAN TUR TLANGPUI :
@@@
Salvation Army Central South Division chuan Zirtawp zan atanga tanin
Pathianni zan thleng hian Thingsulthliah Corps ah SAY Rally an hmang
mek. Rally chhung hian Pu Lalthanzama Hrahsel leh Commissioner
Lalkiamlova, Colnel Lalramhluna te hnen atangin Pathian thuchah
ngaihthlak a ni ang. He hun hmang tur hian Capt Jerry Lalrozama hovin
Champhai CO bial mi engemawzat an kal bawk a ni. Assembly of God thalai
‘Christ Ambassador’ Bethel Veng Champhai te chuan Pathianni hmang hian
Ngur Kohhran an tlawh dawn a.
Hei bakah hian Pathianni hmang vek
hian Jehova Shalom, Chaltlangah Seminar neih mek a ni a, Champhai
atangin pastor leh thalai Secretary ten an chhim.
@@@
Synod Revival Speaker Upa TBC Rotluanga leh a thiante, ‘Krista Bawihte
Team’ Champhai chuan ni October ni 19 atanga tanin Pangbalkawn Hmar
Veng, Presbyterian Kohhranah Camping chhawnghnihna, tunkaran nei zo
a.Camping vawikhatna hi duhkhawp lovin, ni octobre ni 21 atang khan camp
thawhnihna hi YMA leh Kohhran pawl hrang hrang bultumin neih nawn a ni.
Tunkar hian Kolasib College Vengah Crusade an nei chhunzawm leh ang.
@@@
Zotlang Kohhran KTP te chuan tunkar Thawhtan atanga Zirtawp thlengin
Cachar Kahrawt Pastor Bial, Kawsopcherra ah Biak In an sa a, thalai mi
30 kalin, Biak In hi bialtu pastor hovin an hawng fel nghal a ni.
@@@
IMEM Bible Quiz inbuatsaihna tluang takin kalpui zel a ni a. Nov
12&13 zanah te hian Sam ziak atangin intihsiak bultan a ni anga,
Nov 15&16 zan hian 2nd round chhunzawm a ni ang. 1st &
2nd round a point hmuh belhkhawm atanga sang fal 10 ten ni Nov 21 zanah
Tirhkohte Thiltih hmangin intihsiak leh tur a ni ang a. Intihsiakna a
tel tur hian team 16 ten hming a npe lut tawh a ni. IMEM Studio, Chanem
ah intihsiak a ni ang.
@@@ Kahrawt Presbyterian Kohhran
chuan Synod Revival Speaker Tv Lalhruaimawia leh a thiante ‘Kross Fate
Team’ ruaiin Chhandamna Camping thawhhnihna an nei zo a, campers 170 an
lut. Zirtawp zan atanga Pathianni zan thleng hian follow-up hman
chhunzawm a ni ang. Bethel Presbyterian Kohhran chuan Synod Revival
Speaker Upa LH Rohmingliana leh a thiante, ‘ Evangelistic Team’ ruaiin
Thawhlehni atanga Inrinni thleng hian mipui camp an nei a, campers 147
an lut. Zanin atanga Pathianni zan thleng follow-up neih a ni anga,
Thawhtan atangin camp hi neih chhunzawm leh tur a ni ang .
@@@
Chhungte Kohhran chuan a chhawnghnihna atan tunkar khan Synod Revival
Speaker F Hming thansanga, ‘Milungngaite thian Team’ ruaiin Camping an
buatsaih a, camper 36 an lut a, Zirtawp zan atanga Pathianni zan thleng
follow-up an hmang dawn a ni
@@@ New Champhai Presbyterian
Kohhran chuan Speaker K Lalfakawma leh a thiante, Siamtharlehna Team
ruaiin a thawhthumna atan karkalta khan camp an neia, campers 65 an lut
a. Zanin atanga Pathianni zan thleng hian follow-up neih a ni ang.
TUIALHTHEI DINHMUN : (Sunday 12:00 noon - 3:00 pm)
MIZOFED :
Petrol : Tanky Full (Rs. 70.06)
Diesel : Tanky Full (Rs. 52.55)
RD PUMP :
Petrol : Free Sale (Rs. 79.21)
Diesel : Nil (Rs. 57.65)
ni 2.11.2013 (inrinni)
NGO TEN DAMDAWI IN TLAWH :
Nimin khan Champhaia Tlawmngai Pawl hrang hrangte chuan Champhai
Hospital sak mek a hmunah an tlawh a ngaihmawh zawng te leh siamtha tura
Tantia hotute an lo ngen tawhte an en ho. Tun dinhmunah chuan Hospital
peih thawkhat a ni tawh a. Mahse Tuichhe paihna kawrh erawh duhthu a sam
lo hle a. Hetianga hnathawktuten min kalsan mai chuan nakin lawka
mipuiten thuchhe paihna kawngah harsatna nasa tak kan tawh an hlauh
avangin siam tha leh turin NGO hruaitute chuan Tantai Company a an
hotute an ngen nawn leh a. Hun remchang hmasa berah an siamthat leh that
loh hi NGO hruaitute hian an han en leh dawn a ni. District Hospital a
thawktute chuan tunah hian rukru lakah harsatna an tawk nasa hle a Tek
danna tura an siam te leh thil chi hrang hrang ruksak an nih thute lo
hrilhin NGO hruaitute chuan theihtawp an lo chhuahpui tur thu leh
thirchhe leitute pawhin hetiang ang hi lo leisak lo turin an ngen nghal
bawk a ni. Hospital an kal hnu hian Chhangphut Field a phullem phah tura
hma lak mek chu a hmunah an tlawhnghal bawk.
MNF DIK TAKIN PAWM :
MNF
Champhai MNF South Block te chuan kan hmaa MLA Election lo awm tura MNF
leh MPC ten thawhhona an siam hi tha an tih thu thuchhuah siamin an
tarlang a. Champhai South Assembly Constituency a MNF+MPC thawhhonaa MPC
Candidate lo ding tur hi MNF Champhai South Block te chuan a tlin ngei
theihna turin theihtawpin hma an la dawn tih an sawi.
OFFICE HAWNG :
Nimin
chawhma dar 11 khan MNF Champhai North Block chuan MLA Election Campaign
Office PU R Chalbawia Building ami chu an hawng He Office hawnnna
programme hi Pu B. Remmawia MNF North Block Commt Vice President chuan
kaihhruaiin, Pu HKL Thanga chuan hunserh a hmanga, he office hi Pu HS
Lalfakzuala Block President chuan hawngin thu a sawi bawk a, MNF Party
ah hian Pathian a che a, tuna kan harsatna tawh mek hi Pathian ruat a ni
tih sawiin, ram buai lai nena tehkhin chuan tuna kan phurrit hi nakina
ramnuam min thlen tu tur a ni ati. President chuan, Rabung tlang dunga
an campaign report a pe bawk a, mipuite an lo inhawng hle tih sawiin,
lawm taka rawn hawng an nih thu a sawi bawk a ni. Pu Faka chuan,
Champhaiah MNF thli a tleh mek a ni tih tarlangin, an party a lawmluh
tur mi engemaw zat an neih mek thu a sawi bawk a ni. President chuan,
North Block rilru that zia sawiin, unit hrang hrangte tan la lehzual
turin a fuih a, tupawh candidate atan rawn dah se, lawm taka thawhpui
thei vek tur kan ni ati a, huaikawmbawl leh rilru dang pu mi kan awmlo
chu lawmawm atih thu a sawi bawk a, kan hun tawn mekah kuangkuaha awm
mai mai lovin, malsawm tlaka thawk theuh turin a chah bawk a ni. MLA
Election Campaign Office hi Pu R Chalbawia chuan a building tuma la luah
loh a hman tir a, thil tul dang buaipui ngai zawng zawng pawh lo
buaipui vekin Pu R Chalbawia chungah hian Party hruaitute an lawm hle a
ni
THISEN PE :
Nimin khan
Weslyan Methodist Youth Fellowship Champhai Local chuan an Rising Day
pualin a duh apiang hman atan Champhai Civil Hospital ah thisen Unit 11
an pe Thisen petute hi mipa 9 leh Hmeichhia 2 an ni a, nimin khan
Hospital ah kalin thisen hi an pe a ni. Weslyan Methodist Youth
Fellowship Champhai Local hian thla hmasa ni 26 khan an rising day pual
hian New Champhai Field ah nilenga intihhlimna hun an lo hmang tawh a,
tunkar thawhtan atanga chawlhni thleng hian Evan Biakchhawna ruaiin
crusade an hmang mek a ni. Weslyan Methodist Youth Fellowship Champhai
Local hian an rising day apiang hian Champhai Dist Hospital ah kalin
thisen an pe thin a, Blood Bank Officer Dr. Lalbiakchhunga chuan lawmawm
a tih thu sawiin, midang tana malsawmna ni zel turin a fuih bawk a ni
CHAWIMAWI :
Nimin tlai
dar 3 khan Champhai Dist. Football Assn chuan, tunhnaia National Referee
tling thar Jonathan Lalngaihawma chawimawina hun an hmang Nimin
chawimawina hunah hi Pu IC Hranglura chuan kaihhruaiin, he hunah hian
Mizoram mai nilo, Champhai in mi chhuanawm kan neih belh leh chu lawmawm
an tih thu an sawi a, a kal zelna turah duhsakna an hlan a ni. He hunah
hian Jonathana pawhin thu sawiin, hetianga hun chhinchhiahthlak an
buatsaih sak chu lawmawm a tih thu a sawi a, a damchhunga a theihnghilh
tawhloh thu a sawi bawk a ni. CDFA hian chawimawina thuziak mawitak an
hlan a ni.
Jonathan Lalngaihawma hian, kum 2004 khan Referee hna
hi a luhchilh a, 2006 ah MFA 3rd Class a ni a, 2009 ah 2nd Class ah
tling leh in 2010 khan MFA in Provisional 1st Class a pe a, 2011 ah AIFF
Confirm, State 1st Class referee ah a kaisang bawk a ni. National
Referee ni tur hian January ni 2 & 3 khan fitness leh written an
exam a, Mizoram atangin 3 kalin, August thla khan Patna ah Fitness test
lehin sept ni 20 ah Ranchi ah National junior Practical Exam an nei a,
ni 23 ah Madhya Pradesh leh W. Bengal inkhelah Referee ah tangin hemi
tum hian a titha hle a, AIFF hotute pawhin amahah beiseina sang tak an
neih thu an sawi bawk a ni, Referee hi category 5 ah then niin, Jonathan
Lalngaihawma hi Category 2 a ni a, category 1 hi FIFA Referee niin, 2
hi National referee an ni a, category 3 hi state referee an ni bawk.
Jonathan-a hian FIFA Referee ni tura inzir chhoh zel a tum thu a sawi a,
FIFA Referee ni tur hian hmachhawp a tam vak tawhloh thu leh a nih ve
theih ngei a rin thu a sawi bawk a ni.
Nimin Jonathana chawimawina hunah hian CDFA Executive memberte an kal tha hle a, tlaiah chawhlui an kilho nghal bawk a ni.
TUIALHTHEI DINHMUN :
MIZOFED :
Petrol : Tanky Full (Rs. 70.06)
Diesel : Tanky Full (Rs. 52.55)
RD PUMP :
Petrol : Free Sale (Rs. 79.21)
Diesel : Nil (Rs. 57.65)
ni 1.11.2013 (zirtawpni)
MODEL CODE OF CONDUCT SAWIHONA NEI :
Nimin chawhnu khan Champhai DC Conference Hall-ah Inthlanpui lo awm tur
atana Model Code of Conduct chungchang sawihona Pu Zoengsanga, Addl. DC
kaihhruainain party hrang hrang aiawh kalkhawmte leh official ten
meeting an nei.
Pu Zoengsanga chuan Model Code of Conduct chu
hriat sa a nih rualin sawiho tur leh zawm tur dan leh dun awm reng a ni
tih sawiin party aiawh kalkhawmte chu he Model Code of Conduct
chungchang hi party lam thawhpuite leh midangte hnena sawi darh tur leh
zawm ngei tura hriattir turin a ngen nghal a ni.
Midangin min
thlir reng a, min entawn a ni tih hriain party tinte chu Election Model
Code of Conduct bawhchhe lo tur leh complaint thehluh ngai lo turin
thianghlim taka inthlan hmachhawn theih a tha tih sawiin complaint tur
nei tan finfiah theih a nih chuan ziak kher lo pawhin phone hmang pawhin
a tih theih a, duhdanah chuan ziak ngei nise a tha a, mahse dawt a ni
tur a ni lo, action pawh lak nghal mai theih a ni tih Pu Zoengsanga
chuan a hrilhfiah a, complaint tur nei tan chuan phone hmanga biakpawhna
tur chu Model Code of Conduct Complaint Room Ph. No. 03831 235604-ah
biak tur a ni.
Election Notice hi tihchhuah mai theihin a awm
tawh a, vawiin atangin Nomination Form pawh tih tan tur a ni a.
Candidates Nomination fil tur chu RO Room-ah mi 5 bakin an zui lut tur a
ni lo a, Form chu column tin dahkhah ngei tur, fill up that loh chuan
candidate tana nghawng fel lo a ni thei a ni. Chuvangin form full-up ah
fimkhur em em tur a ni.
Party thilah VIP light chhit theih a ni
lo a, aurinna (loud speaker) chu party campaign nan zing dar 6 atanga
zan dar 10 thleng bak tih rik phal a ni lo. District Election Office,
Keifangtlang bulhnaiah pawimawh bik thil a nih loh chuan motor luh phal
loh a ni thuai bawk ang. Candidate te vote tura pawisa sem te, chi leh
chi tichhe zawnga chette phal loh a ni bawk. Pu Zoengsanga chuan he
hunah hian Code of Conduct chungchangah sawi duh nei leh zawhna chhanna
hun hawngin kalkhawm ten sawihona tha tak an nei a, party leh election
kaihhnawih reng rengah chuan conference hrang hrang te, meeting te,
motor veivahna etc. chu candidate bank account atanga paihsak zel tur a
ni tih sawi nawn lehin fair tak leh thianghlim taka Inthlanna neih a nih
theih nan theihtawpa tan la tura chahin, party hrang hrang aiawhte chu
boruak tha leh sawisel kai loa hma la turin a ngen a, harsatnaah pawh
inhrilh hreh lo turin a sawm nghal bawk.
He meeting-ah hian Pu
Alan Lalthanzara, SDC chuan tun Inthlan lo awm tura hriat tur pawimawh
MCMC leh SVEEP etc. chungchangte sawifiahna hun a nei a, Observer pakhat
lo thleng tawhin nizan khan pakhat a lo thleng leh a, vawiinah Observer
ho hian DC Conference Hall-ah thutkhawm a ni ang a, hemi hnu hian
Kawlkulh II, Awmpui Veng leh Voteers registration Education Centre leh
hmun hrang hrang an tlawh nghal ang.
DIN LUIH TUM :
MNF leh
MPC thawhhonaa Champhai South biala MPC candidate dah tumna avanga
lungawi lo, Bethel Venga Pi B.Sangkhumi In luaha MNF unit kalkhawmte
chuan Pi B.Sangkhumi chu Independent-a ding turin thu an titlu fel ta.
ZAHNA PANGPAR DAH :
Champhai South biala ZNP candidate Er. Vanlalneiha chuan nimin khan
Prime Minister boral ta Indira Gandhi hriatrengna lungah a thih cham
vawi 29-na denchhenin zahna pangpar a hlan bakah Martar thlanah pangpar a
dah bawk.
LAWMPUI DAWN :
Vawiin
tlai dar 3:00 hian Champhai District Football Association chuan an asst.
secy. Jonathan Lalngaihawma chu tunhnaia National Referee Category 2
nihna a neih lawmpuina hun anmahni chenna In, Zotlangah an hmang dawn a,
hemi rual hian CDFA president Pu Hual-rikhuma’n National Teachers Award
a dawn lawm-puina an hmang nghal a ni.
PHULLEM PHAH EN :
Chhangphut Field-a phul lem phah tur chu chak taka hmalak mek a ni a,
tunah hian levelling tih mek a ni a. A thawktu Lushai Engineers-a JE
chuan a hmunah riah chilhin tunah hian paih ngai lai leh chhilh ngai
laite chhin chhiahin thing an kheng fur a, infiammite tan pawh hman
theih a ni rih lo. Chhangphut Field hi a lai takah tipawngin tui paih
thei tura ruahman a ni. Phul lem phah hunah hian Lushai Engineers-te
hian Limonta Company (Italy) an thawhpui dawn a, nakum lamah phul lem hi
phah tan theih tawh tura beisei a ni.
TUIALHTHEI DINHMUN :
MIZOFED :
Petrol : Free Sale (Rs. 70.06)
Diesel : Tanky Full (Rs. 52.55)
RD PUMP :
Petrol : Free Sale (Rs. 79.21)
Diesel : Nil (Rs. 57.65)
ni 31.10.2013 (ningani)
SERVICE TEACHERS TRAINING :
Nimin chawhma Dar 10:00 khan RMSA Buatsaih, “In Service Teachers
Training 2013-2014” niminpiah atanga neih tan chu chhunzawm a ni. He
training hi hmun hnihah neih niin Tlangrawta Sub Hqrs YMA Office ah
Science zirtirtute tan neih a ni a, Tlangrawta Science Teacher tan bika
neih ah hian Topic 4 atangin zirtirna pek an ni a, Zirlaite Nihphung tih
thupui hmangin Pu VL Chama Hnamte Secretary Sub Hqrs. YMA in zirtirna a
pe a, Form of Question Selection Type tih chu Pu K. Malsawmhlua
Lecturer DIET in a sawi bakah, Guidance & Councelling tih
hmangin Pi Vanlalruati DIET Lecturer chuan sawi bawkin DIET atangin
Question Analysis Group Work tih thupui hmangin zirtirna an neih pui
bawk a ni. Kahrawt YMA Hall ah English Zirtirtute tan buatsaih a ni bawk
a, he hunah hian Physical Education in Secondary School tih thupui
hmangin Pu C. Hualrikhuma Deputy DPC RMSA in zirtirna pe in “Forms of
Qustion Supply Type” tih thupui hmangin Lalsangpuii DIET Lecturer in
zirtirna a pe bawka, Chawhnu lamah Forms of Question Selection Type tih
thupui hmangin Jh Zahmingliani DIET Lecturer in zirtirna a pe bawk a,
DIET atangin Question Analysis Group Work tih thupui hmangin zirtirna
neihpui an ni bawk a ni. Tunkar chhung hian English leh Science
zirtirtute tan training neih a ni anga, karleh chhung hian chhunzawm leh
a ni anga, Mathematics, Mizo leh SS zirtirtute tan training buatsaih
leh a ni ang.
AWARENESS CAMPAIGN NEI :
Nimin chawhma dar 10 khan Awareness Campaign On Food Safety and Safe
Usage Of Drugs chu I&PR Auditorium CHanem Building ah neih a ni
He hun Dr. C Zirliana CMO Champhai kaihhruai ah hian Pu Lalsawma t.
Director (F&D) chuan Keynote Address a sawi a, he Programme hian
a tum ber chu Damdawi leh Ei leh In a sumdawngte kaihhruaina pek a ni
India ramah August ni 5 2011 atang khan ei leh IN kaihhruaina dan thar
Food Safety & Standard Act 2006 hman tan a ni a, he dan in a
phut chu ei leh ina sumdanwgte chuan food safety and standard act hnuaia
license emaw registration emaw an nei ngei ngei tur a ni a, hemi tello
chuan sumdawnna kalpui theih a ni dawn lova, february ni 4, 2014 hnuah
chuan hemi registrarion neilo chu dawr khar sak tur an nih dawn avangin
he Mela hi buatsaih a ni. HE hunah hian Drugs chung changa riattur
pawimawhte Pu Lalsandama Dy Director (F&D) in a sawi a, Food
chungchanga mipuite hriattur pawimawh te Pi Lalrinkimi Pachuau Food
Safety Officer in a sawi bawk a, nimin ah hian Champhai khawchhung leh
pawn atangin dawr kai bakah, thingpui dawr leh Hotel neitute an kal tha
hle a ni.
VAI PERMIT ENDIK DAWN :
Nimin tlai dar 4 khan MZP Champhai Extended OB Meeting neih a ni He
meeting hi MZP Office Pu Peter Munga Building a neih a ni a,
Lalsiammawia Sailo President chuan kaihruaiin tun inthlan hun tur
chungchang an thlirho a, kan hma lawka MLA Inthlan lo awm turah hian
zirlai zawng zawngten rilru thianghlim tak pu a vote thlak thei apiangin
vote thlak theuh nise an ti a, Champhai khaw hmasawnna ngaihtuah chunga
he inthlan hmahchawn tur hian zirlai puite an chah bawk a ni. He
meeting ah hian thla thar November ni 5, zing dar 6:60 atang hian ILP
check nise an ti a, ILP Check na hun hi Champhai Police te nen tanghoa
thawh dun ni se an tih bakah a hmun atan Chhangphut Field nise an ti
bawk a, he ILP check tur chungchangah hian Champhai khawchhunga vai
hnathawka chhawrtu zawng zawng ten an mi chhawrte hriattirna lo pe turin
an ngen bawk a ni. Hei bakah hian MZP Extended OB Meeting chuan, Govt.
Champhai College in Prof. puitling Prof Dr CJ George an nei thei ta chu
lawmawm an tih thu sawiin, a pension avanga an ui thu pawh an sawi a,
hun remchang hmasa bera amah chawimawina hun leh ngaihhruina thilpek
hlanna hun buatsaih nise an ti bawk a ni
SVEEP & MCMC MEETING :
Nimin chawhnu dar 2 khan DC Conference Hall ah SVEEP & MCMC
Meeting neih a ni Nimin chawhnu Dar 2:00 khan Champhai DC Conference
Hall ah SDO Sadar Benjamin Lalzama kaihhruaina in Systematic Voters
Education and Electoral Participation SVEEP leh Media
Certificatification and Monitoring Committee neih a ni a. Tuntuma MLA
general Election lo awm turah Champhai District chu inbuatsaihin hmalak
dan tur hrang hrang Pu.R.Vanrengpuia Election Officer chuan a
sawia,Tunah hian Election a tan hian training a tul ang a pek chhoh mek
anih dan a sawi a ni. Pu.Allan Lalthanzara SDC chuan SVEEP chungchanga
Committee loneih tawh te a thurel tawh te leh hmalak zel dan tur a tana
rawtna awm tawh te sawiin ngaihtuah ho nghal a ni bawk. Pu.Benjamin
Lalzama SDO(S) chuan SVEEP chung chang a hmalak chhoh zelna a tana sum
lokal tur, ataka hmuh ala nih loh a vanga chetlak chak a har thu report a
pe a sum la awm hrih lo mahse tuna lo tih lawk theih tur hrang hrang
rawtna te sawiho nghal a ni. Vote thlak thei chin zawng zawng ten Vote
an thlak ngeina tura tan lak dan hrang hrang sawiho nghal ani a, School
naupang, High School chin chunglam ah leh MHIP Branch hrang hrang a
member te hriat tura hetianglam hawi thu chhuah siam nise tih leh
Election chungchang a talk show neih dan tur te relkhawm a ni.
ZNP IN POLITICAL TRAINING NEI :
ZNP Champhai North Block chuan nimin Chawhma Dar 11:00 khan Political
Training an nei. He hun hi ZNP Office Vengthlang-ah neih niin Pu
Lalbiakchuanga President Champhai North Block chuan kaihruaiin Pu C.
Vulthanga Kahrawt Veng ZNP Unit II President in hunserh a hmang a, He
Meeting a tel tur hian Champhai Town Area huamchhunga ZNP Unit OB zawng
zawngte kohkhawm niin Campaign-a hmalak dan tur leh Political Training
an neih pui a ni. Nimina Political Training an neih-ah hian Champhai
Town Area huamchhunga ZNP Unit OB mi 86 vel kalkhawmin kalkhawmte hian
Inthlanpui kan hmachhawn mekah hian ZNP a Sorkar ngei theihna turin
Pathian tih chunga Campaign-a, mite khawngaihna ngen zel turin an in
chah ani. Kan thudawnnain a sawi danin Champhai Town Area-ah hian ZNP
Unit 15 din fel tawh niin din belh zel tura hmachhawp neih mek ani bawk a
ni. Nimin-a kalkhawmte hian tlaiah chawhlui an kilho nghal bawk a ni.
CHAWIMAWI :
Joseph
Remmawia s/o Paul Tinkhuma, Champhai IB Veng tuna Kolasib a PWD SDO hna
chelh mek chu tunhnai khan AMFU Kolasib District chuan hnathawk tha ber
chawimawina an hlan.
TUIALHTHEI DINHMUN :
MIZOFED :
Petrol : Free Sale (Rs. 71.43)
Diesel : Tanky Full (Rs. 51.93)
RD PUMP :
Petrol : Free Sale (Rs. 79.21)
Diesel : Nil (Rs. 57.65)
30.10.2013 (nilaini)
ZIRTIRTU TRAINING :
Nimin chawhma dar 10 khan RMSA Buatsaih In Service Teachers Training
2013-14 chu tan a ni He training hi hmun hnihah neih niin Tlangrawt a
Sub Hqrs YMA Office ah Science zirtirtute tan neih a ni a, he hunah hian
thusawiin Pu C Hualrikhuma Dy DPC RMSA chuan, Training pawimawh zia
sawiin, tunah hlawk in inhrelo mah ila, nakinah kan la chhawr dawn chauh
a ni tih sawiin, kum tin ni 5 chhung tal he training hi neih tura
ruahman a nih angin he training hi kan ngaipawimawh hle tur a ni ati. Pu
Hualria chuan, Zirna ah tan kan lak a ngaih thu a sawi a, zirtirtu hna
hi hna zahawm tak a nih avangin kan uluk tur a ni ati a, zirlaite nakin
hun hi kan tun hun hian a hril nasa hle a ni a ti a, tunlai naupangte hi
an changkan tawh em avangin zirtirtute hian kan tlankhalh a ngai a ni
ati a, Champhai Dist siamtha tur hian mi pawimawh berte zing a mi kan ni
ati. Nimin Tlangrawt a training ah hian tunkar chhung atan Science
zirtirtute kohkhawm an ni a, he training hian RMSA, Adhoc Aided leh
Govt. H/S zirtirtute a huam a. Nimin khan DIET Lecturer Lalrintluangi
chuan NCF-2005 tih thupui hmangin zirtirna a pe a, Paradigm tih thupui
hmangin H Rebecca Lalrindiki chuan zirtirna pe bawkin, Forms Of Question
Supply Type tih thupui hmangin Pi Lalsangpuii chuan zirtirna a pe bawk a
ni Kahrawt YMA Hall ah pawh hetiang training hi English Zirtirtute tan
buatsaih a ni bawk a, he hunah hian Pu Lawmawma DPC RMSA chuan hawngin,
thu a sawi a, zirtirtute chu ruihhlo laka fihlim turin a chah a,
naupangte kan zirtirna kawngah entawntlakin kan awm tur a ni ati.
Kahrawt YMA Hall ah hian English teacher te kohkhawm an ni a, he hunah
hian DIET Lecturer Pi Vanlalruati chuan Guidance & Councelling
tih thupui hmangin training a pe a, NCF-2005 tih thupui hmangin Pi Baby
Lalrindiki chuan pe bawkin Pi Lalmuankimi pawhin Paradigm Shift tih
thupui hmangin zirtirna a pe bawk a ni Tunkar chhung hian English leh
Science zirtirtute tan training neih a ni anga, karleh chhung hian
chhunzawm leh a ni anga, Mathematics, Mizo leh SS zirtirtute tan
training buatsaih leh a ni ang.
PHULLEM PHAH EN :
Chhangphut Field a Phul lem phah tur chu thawh chhunzawm zel a ni a,
nimin khan Champhai Dist Football Assn President, Pu C Hualrikhuma chuan
a hmunah tlawhin an hnathawh dante a enfiah
FOMTU IN NGEN :
Federation Of Mizoram Trade Union (FOMTU) chuan kan hma lawka inthlan lo
awm turah kuthnathawktu zawng zawngten ram hmangaihtu diktak kan
thlanchhuah theihna turin thuchhuah an siam FOMTU chuan kan hma lawka
MLA inthlan lo awm turah party ruihchilhna rilru paihbo a, mi tha leh
rinawm kan thlanchhuah hi kan tihmakmawh a ni an ti a, hnathawktute tana
Policy nei tha leh mi tha Pathian tihna thinlung tak tak nei mi kan
zawn a, mahni chhia leh tha hriatna tak tak hmanga inthlan hmachhawn
turin hnathawktu zawng zawngte chu a sawm a, kut hnathawktu za a
sawmsarih chuang awmna ram hi hmangaihtu tak tak kan thlanchhuah a hun
tawh hle a ni tiin an thuchhuah ah chuan an tarlang a ni
MELA CUM AWARENESS NEI :
Ni 2 chhung awh tur Licensing & Registration Mela Cum Awareness
Campaign On Food Safety and Safe Usage of Drugs tih chu aktuk hian Pu
Lalthangpuia Sailo IAS, Champhai DC chuan a hawng dawn He hun hi CHANEM
Buildinga I&PR Conference Hall a neih tur niin Dr. C Zirliana
CMO chuan a kaihhruai anga, Champhai DC Pu Lalthangpuia Sailo IAS chu
khuallian tur niin he awareness hi a hawng dawn a, he awareness campaign
hian ni 2 chhung a awh dawn a ni
SUAHSUAL RAWNG BAWL :
Mizoram inthlanpui lo awm tur atana thawhhona thuthlung nei MNF leh MPC
chuan Champhai South Bial chu MPC chana dahin Pu C. Rosiamngheta ding
turin MNF Gen. Hqrs pawhin thu an titlu a. Hemi chungchanga lungawilo
MNF Unit 24 te chu nimin khan Bethel Kawna Pu Rohit-a Inah kalkhawmin Pi
B. Sangkhumi chu Independent a din tur an tum. MNF Unit 24 kalkhawmte
hian Bethel Venga Pi B. Sangkhumi In luah tur pawh singsain nimin khan
an hnatlang nghal a. Pi B. Sangkhumi hi vawiin tlai hian Champhai a lo
chho dawn a, Unit 24-te hian Khankawn-ah ropui taka lo hmuah an tum a,
Bethel-a a In luahah hun an hmang zui nghal ang.
ZNP IN CANDIDATE PUANG CHIANG TA :
Champhai South biala ZNP Candidate atan Er. Vanlalneiha (Maneiha) an
ruat a. Champhai North Candidate atan C. Lalremliana (Marema) an ruat
tawh bawk.
KAWNG PING ZEL :
Champhai luhka kawng pawimawh tak Kanan Veng leimin avanga ping mek chu
Kanan VC leh Sawrkar lam hotute an la inbiak fel loh avangin a la tlang
thei lo a, nimin thleng khan thenfai hna thawh a la ni lo. Hetihlai hian
Champhai khawpui chhung lut/chhuak tur lirtheite chuan Zotlang lamah
leh MLA TT Zothansanga`n a fund hmanga a laih, petro pump PHE Office bul
chu Champhai luhka bera hman a ni a, he kawng hi black to vek a tum nih
laiin Code of Conduct in a phuar avangin hna hi duh angin chhunzawm
theih a ni ta rih lo a ni.
TUIALHTHEI DINHMUN :
MIZOFED :
Petrol : Free Sale (Rs. 71.43)
Diesel : Tanky Full (Rs. 51.93)
RD PUMP :
Petrol : Free Sale (Rs. 79.21)
Diesel : Nil (Rs. 57.65)
ni 29.10.2013 (thawhlehni)
VAPHAI MIPUI PUNGKHAWM:
Nimin zingkar khan Saikhumphai bawk chungchanga Khawtlang hruaitute
Champhai Police Thana-a insawifiah tura koh chu Vaphai khawtlang mipuiin
dang betin Vaphai Bazarah an pungkhawm a ni. Vaphai mipui pungkhawm
chuan thuchhuah siamin: “Saikhum Bawk chungchanga khawtlang hmalakna
avangin, kan khawtlang hruaitute Oct ni 29, 2013 (Thawhlehni) hian
Champhai Police Thana-ah insawifiah tuara koh an ni a, He hmalakna hi
heng an kohte emaw, mimal emaw tih a ni lova, khawtlang mipui tih a nih
avangin insawifiah tura kal hi a tul kan ti lova; khawtlang hmalakna
avanga thubuai siamsak emaw, man tum emaw a awm a nih chuan khawtlang
mipui an hmaah kan ding zel ang” tih te. “Saikhum Bawk chungchangah a
tha zawnga thi a kal chhoh mek lai leh Boruak a that chhoh mek laia Pawl
eng eng emaw ten boruak tichhe thei zawnga tute emaw mantir tuma
pressure an siam thin hi Vaphai khawtlang chuan tha a ti lo hle” tih te a
ni.
ZIRLAITE NI HMANG :
Nimin kha Zirlaite Ni niin Champhai DEO thuchhuah angin Champhai
District chhunga School hrang hrangah Zirlaite Ni hi tangkai taka hman a
ni a. Khawbung Higher Secondary School-ah pawh hemi pual hian hun hman
niin Awmdan mawi, Aia upa zah tih leh Zirlaite nun kaihruai thei tur
thupui pawimawh tak tak hmangin inzirtir a ni a. Zirna In chu zawlbuk
thlaktu a nih thu leh he zirna in atanga nunkawng an inkawhhmuhte chu a
taka nun chhuahpui turte, tlawmngaihna leh aia upa zahna te chu mihring
khawsakhona atana pawimawh, khawsakho tinuamtu a nih thu te; mahni nuam
tih leh duhdan zawng ngawta khawsak chu midang tana hnawksak, chenho
tinuam lotu a nih theih thute inzirtirin midang tana tangkai tum chu
awmdan tur pawimawh tak a nih thute an inzirtir bawk a ni.
CHECK MEK :
Champhai
Taxation Dept. in Public carrier Vehicle ah Proffessional Tax an Check
mek. He Checking hi Champhai Traffic Police te nen tangkawpa tih niin
nimin atanga Ocober Ni 30 thleng a awh ang. Public Carrier Motor hrim
hrim Tax pe fel lo te chu Auto Rickshaw-ah Rs.500/-. Taxi-ah Rs.700/-,
207 ah Rs.700/- leh Heavy Vehicles ah Rs.1000/- chawi tir an ni ang.
DR. CJ GEORGE THLAH LIAM TA :
Nimin chawhnu dar 1:30 khan Prof. Dr. CJ George chu Govt Champhai
College Staff Welfare chuan an thlah Prof. Dr. CJ George hi kum 34 leh
thla 8 Govt. Champhai College a a thawh hnuin nimin khan a pension chu
Govt. Champhai College Staff Welfare chuan an thlah a, amah thlahna hun
Pu Hmingthanzauva kaihhruaiah hian thusawiin Principal Pu Lalnunmawia
chuan, Prof Dr CJ George chu mi hun vawng dik, a duty ngaipawimawh em em
a nih thu a sawi a, hetianga mi tha leh thiam Govt. Champhai College
mai nilo, Mizoram in kan chan tur hi a uihawm hle a ni ati, a zirtirna a
tha a, a hna ah a inpe em em a, nupui fanaute pawh ngaihtuah zo lovin,
Champhai a hmangaihna avangin hun rei tak mahni inlum pawha hawng lovin a
awm a, hetianga mahni hna a inpe mi hi a uihawm hle a ni ati. He hunah
hian Govt. Champhai College Lecturer te bakah pensioner te leh sawm
bikte pawhin an ui thu an sawi hlawm a, Mizoram College Teachers Assn
Champhai Branch leh College Staff Welfare ten ngaihhruina thilpek an
hlan bakah, tlaiah Prof. Dr. CJ George thlahna chawhlui an kilho nghal
bawk a ni. Nimin a thlahna hunah hian Prof. Dr. CJ George lehkhabu ziah
Miss Mizoram tih chu tlangzarh nghal a ni bawk.
GRASSROOT CHHUNZAWM :
Nimin zing dar 6 khan FIFA Grass Root Football Coaching chhunzawm leh
niin Jersey sem a ni a, he hun hi Pu C. Hualrikhuma CDFA President chuan
a hman pui He hunah hian thusawiin Pu C Hualrikhuma chuan, mizote chu
thil thiam hma, teirei peihlo kan ni ati a, thuawihna tlachham mi kan
nih thu sawi bawkin, ball pet kan inzirtir a, pet dan tura kan tih anga
pet tum aiin aia nasa hreta tih ching kan ni tih sawiin, uangthuanga
thil kan ti thin hian kan hmasawn tur angin hma min sawntir theilo a ni
ati. President chuan, tih tak takna nena zir turin a fuih nawn leh a, mi
thiam, Champhai chhuan ni thei theuh tura zir turin a fuih bawk a ni
Nimin zing khan naupangte hnenah hian Jersey sem a ni a, tunah hian
zirlai 79 awm mekin, kar khatah vawi 3 an practice thin a ni. Grass Root
naupang Lalfamkima kum 13, Zion venga khawsa chu nimin khan Mizoram
aiawh tura tirh a ni bawk a, Lalfamkima hian National U-14 Championship
Kochin a khelh tura Mizoram ai a awh dawn a ni
CHHUANAWM :
Ni
28.10.2013 (Thawhtanni) khan Tv. B Lalzarliana s/o Upa BS Kailiana
Champhai Vengthlang chuan Doctor of Philosophy (Ph.D), Centre for the
Study of Social System (Sociology), Jawaharlal Nehru University (JNU),
Delhi atangin a dawng. A thesis title hi 'Confronting the Metropolis: A
Study of Northeast Students in Delhi' tih a ni. Kan lawmpuiin kan
chhuang em em e.
TUIALHTHEI DINHMUN :
MIZOFED :
Petrol : Free Sale (Rs. 71.43)
Diesel : Tanky Full (Rs. 51.93)
RD PUMP :
Petrol : Free Sale (Rs. 79.21)
Diesel : Nil (Rs. 57.65)
2013